Na exprezidenta Brazílie da Silvu vydali zatykač, strhli sa nepokoje

Najvyšší federálny súd zamietol politikovu žiadosť o to, aby mohol zostať na slobode.

SAO PAULO. Brazílsky sudca vydal zatykač na bývalého prezidenta Luiza Inácia Lulu da Silvu. Spravil tak len niekoľko hodín po tom, ako najvyšší federálny súd zamietol politikovu žiadosť o to, aby mohol zostať na slobode, kým sa odvolá voči odsúdeniu z korupcie. Sudca Sergio Moro mu dal 24 hodín na to, aby sa sám prihlásil na polícii v meste Curitiba. Moro uviedol, že dal politikovi takúto možnosť preto, lebo v minulosti bol hlavou krajiny. Niekoľko minút po tom, ako sudca vydal zatykač, sa pred sídlom neziskovej organizácie Lula Institute v Sao Paule strhli nepokoje medzi podporovateľmi a odporcami politika. Jedného z výtržníkov udreli do tváre a počas pádu do neho narazilo auto, pričom ho museli hospitalizovať. Na miesto dorazila aj polícia. Luiza Inácia Lulu da Silvu usvedčili z korupcie vlani v júli a v januári verdikt potvrdil aj odvolací súd. Traja sudcovia rozhodli, že porušil zákon prijatím úplatku a dali mu trest odňatia slobody na dvanásť rokov a jeden mesiac. V októbri sa v Brazílii uskutočnia prezidentské voľby. Podľa prieskumov verejnej mienky je da Silva zatiaľ favoritom. Prezidentskú funkciu zastával už v rokoch 2003 až 2010.


Nemci varovali Facebook pred zbieraním a zdieľaním údajov

Rozsah zhromaždených údajov má porušovať záväzné pravidlá ochrany osobných údajov v Európskej únii.

BERLÍN. Nemecký protimonopolný úrad v utorok varoval sociálnu sieť Facebook, že zneužíva svoje dominantné postavenie na trhu zbieraním a transferom údajov o svojich užívateľoch tretím stranám. Úrad uviedol, že Facebook koná nezákonným spôsobom, keďže používanie sociálnej siete je spojené so zbieraním a zdieľaním akýchkoľvek údajov o užívateľoch. A zdieľanie údajov s aplikáciami WhatsApp a Instagram, ktoré tiež vlastní spoločnosť Facebook, ako aj s aplikáciami prevádzkovanými tretími spoločnosťami, je "problematické", uviedol protimonopolný úrad vo vyhlásení. "Rozsah a konfigurácia zhromažďovania údajov porušuje záväzné pravidlá ochrany osobných údajov v Európskej únii (EÚ)," povedal Andreas Mundt, vedúci úradu. Európske úrady už Facebook dôkladne preverujú v súvislosti s jeho prístupom k osobným údajom klientov.


Slováci a Poliaci majú snahu postaviť novú diaľnicu aj rýchlostnú cestu

Minister dopravy Árpád Érsek a minister infraštruktúry Poľskej republiky Andrzej Adamczyk sa stretli v poľskom meste Źywiec.

ŹYWIEC, BRATISLAVA.  Minister dopravy a výstavby SR Arpád Érsek a poľský minister infraštruktúry Andrzej Adamczyk potvrdili potrebu pokračovania v príprave výstavby diaľnice D3 na slovenskej strane a rýchlostnej cesty S1 v Poľsku v rámci baltsko-jadranského koridoru. Tieto cestné prepojenia považujú obe krajiny za kľúčové tranzitné spojnice, ako aj rýchlostnú cestu R4 na východe Slovenska, ktorá nadväzuje na poľskú cestu S19. Obaja ministri pri tejto príležitosti v pondelok v poľskom Źywieci podpísali spoločné vyhlásenie v oblasti najdôležitejších dopravných investícií na slovensko-poľskom pohraničí, informovalo Ministerstvo dopravy a výstavby SR.Obe susedné krajiny si podľa Érseka uvedomujú, že kvalitná dopravná infraštruktúra napomáha užšiemu prepojeniu regiónov na slovensko-poľskom pohraničí a rozvoju týchto regiónov. "Robíme všetko preto, aby sme dokončili prípravu a dostavali zostávajúce úseky na diaľnici D3 a pokračovali v technickej príprave chýbajúcich úsekov na R4, ktorá je súčasťou historickej cesty Via Carpatia," povedal minister Érsek.Na slovenskej strane zostáva postaviť 22 kilometrov diaľnice D3. V súčasnosti je vo výstavbe úsek Čadca, Bukov - Svrčinovec v dĺžke 5,7 km, ukončenie je plánované do konca roku 2020. "Zostávajúce úseky od Čadce do Žiliny sú v súčasnosti v príprave a výstavba by sa mala uskutočniť čo najskôr, v závislosti od dostupných finančných prostriedkov," uviedla hovorkyňa ministerstva dopravy a výstavby Karolína Ducká.Úsek Žilina, Brodno - Kysucké Nové Mesto (11,2 km) je v štádiu posudzovania vplyvov na životné prostredie (EIA), úsek Kysucké Nové Mesto - Oščadnica (10,8 km) v procese dokumentácie pre územné rozhodnutie a druhý profil úseku Oščadnica - Čadca, Bukov (4 km) v procese dokumentácie pre stavebné povolenie. Úsek D3 Svrčinovec - Skalité po hranicu s Poľskom v dĺžke 15,4 km je v prevádzke od júna minulého roka a úsek D3 Žilina, Strážov - Žilina, Brodno v dĺžke 4,25 km motoristi využívajú od decembra 2017."Na ťahu rýchlostnej cesty R4 máme v súčasnosti už niektoré úseky dobudované. V súťaži je aktuálne severný obchvat Prešova, ktorý patrí medzi úseky s najvyššou dopravnou intenzitou," informovala hovorkyňa ministerstva dopravy a výstavby Karolína Ducká. .Slovensko podporuje ďalšie prehĺbenie hospodárskej výmeny a využitie potenciálu poľských námorných prístavov v Gdańsku, Gdyni alebo v Štetíne. Ministri vo vyhlásení potvrdili aj záujem pokračovať v modernizácii železničných pohraničných úsekov v koridore siete TEN-T Balt – Jadran. Cieľom je posilnenie železničnej dopravy najmä v úseku Čadca - Skalité - Zwardoń - Bielsko Biala a na železničnej trati cez priechod Plaveč - Muszyna.


Záhadný tvor, ktorého vyplavilo v Indonézii, je iba mŕtva veľryba

Za bežných okolností klesne mŕtve telo veľrýb ku dnu, občas sa nafúknu ako balón.

Na pobrežie indonézskeho ostrova Seram minulý týždeň more vyplavilo podivnú zdochlinu. Zo spľasnutého, zapáchajúceho tela trčala obrovská kosť pripomínajúca sloní kel. Miestni obyvatelia si mysleli, že objavili morskú príšeru. Ich objav bol omnoho menej záhadný. Zdochlina patrí do podradu veľrýb kosticovce. Vedci nevedia presne určiť o aký druh ide, odhadujú, že zostatky patria buď vráskavcovi ozrutnému alebo jeho príbuznému druhu balaenoptera brydei. Keď umrie obrovská veľryba, zvyčajne klesne na dno oceánu. Tu jej mŕtvola slúži ako zdroj potravy pre červy, žraloky, sliznatky a iné morské živočíchy. Vo vzácnych prípadoch sa však zviera nafúkne ako balón a vlny ho odplavia až na breh. "V oceánoch je veľa vecí, o ktorých nič nevieme. Nie je tam však nič takéto veľké, čo by sme doteraz nepoznali," povedal pre web Live Science Alexander Werth, biológ veľrýb. Indonézska veľryba mohla byť mŕtva aj niekoľko mesiacov. Počas rozkladu sa v nej nahromadili plyny z baktérií, ktoré žijú v črevách veľryby. Baktérie sa rozmnožujú ďalej aj po úmrtí a zapáchajú. "To je len ďalší dôvod, prečo nechcete byť pri tejto veci blízko. Nie preto, že by to boli strašidelné stvorenia, ale preto, že uvoľňujú dosť odporné, škodlivé plyny," hovorí Werth. zapáchajúce plyny za normálnych podmienok z tela veľryby uniknú a jej telo klesne ku dnu. V tomto prípade mohla mať veľryba len vnútorné zranenia, ktoré neumožnili plynom unikať. Prípadne mohla mať bakteriálnu infekciu alebo umrieť v teplých vodách, ktoré len podporujú rast baktérií, hovorí Werth. Vdychovanie výparov z mŕtvoly nie je samo o sebe nebezpečné. Ľudia by však určite nemali piť ani kúpať sa vo vode v ich blízkosti. V okolí veľryby sa uvolnila aj červenkastá tekutina, ktorá bola zrejme zmiešaninou krvi a tuku, ktoré mohli tiež obsahovať premnožené baktérie.


Česká tajná služba splnila úlohu od Zemana, vypracovala správu o novičoku

Jiří Ovčáček uviedol, že prezident Zeman sa k záležitosti vyjadrí v pravej chvíli, nechcel však hovoriť o konkrétnom termíne.

PRAHA. Česká Bezpečnostná informačná služba (BIS) splnila v termíne úlohu, ktorú na sklonku marca dostala od prezidenta krajiny Miloša Zemana. Vypracovala správu o tom, či bol na území ČR vyvíjaný alebo skladovaný jed novičok. S odvolaním sa na hovorcu BIS Ladislava Štichu o tom informovali vo štvrtok tamojšie médiá. Podľa rovnakého zdroja hlava štátu dostane správu, ktorej obsah je v režime utajenia, v stanovenom čase. Hovorca prezidenta ČR Jiří Ovčáček uviedol, že Miloš Zeman sa k záležitosti vyjadrí v pravej chvíli, nechcel však hovoriť o konkrétnom termíne. Výzvu prezidenta ČR, ktorý BIS požiadal o pátranie, či sa na území krajiny vyvíjala alebo skladovala nervovoparalytická látka novičok, spájaná s otravou niekdajšieho ruského dvojitého agenta Sergeja Skripaľa a jeho dcéry v Británii, kritizovali začiatkom apríla členovia Senátu Parlamentu ČR. "Chápeme to ako gesto spochybňujúce zahraničnopolitickú orientáciu štátu, dôveryhodnosť jeho spojencov a napomáhajúce v šírení lživého obvinenia ČR zo strany Ruskej federácie," uviedli vtedy senátori.


Zelení sú podla prieskumu druhou najsilnejšou stranou v Nemecku

Väčšina Nemcov by aj naďalej volila Kresťanskodemokratickú úniu (CDU).

BERLÍN. Zelení sú momentálne s 19-percentnou podporou druhou najsilnejšou politickou stranou v Nemecku. Vyplýva to z najnovšieho prieskumu verejnej mienky inštitútu Emnid pre nedeľník Bild am Sonntag. Väčšina Nemcov (28 percent) by aj naďalej volila Kresťanskodemokratickú úniu (CDU). Zelení si v porovnaní s predchádzajúcim prieskumom polepšili o jedno percento. Na treťom mieste skončila so stabilnými 17 percentami Sociálnodemokratická strana Nemecka (SPD). Štvrtou najsilnejšou je s 13 percentami naďalej krajne pravicová protiimigrantská Alternatíva pre Nemecko (AfD). Strana Ľavica prišla o jedno percento voličov a má rovnako ako Slobodná demokratická strana (FDP) deväťpercentnú podporu. Prieskum sa uskutočnil na vzorke 1903 respondentov v období od 25. do 30. apríla. Respondenti odpovedali na otázku: "Akú stranu by ste volili, ak by sa budúcu nedeľu konali voľby do Spolkového snemu?"


Ako je na tom EÚ-28 v porovnaní s najvýkonnejšími ekonomikami sveta?

Európania by sa vo svete stratili, lebo tvoria len necelých sedem percent obyvateľov planéty. Za to Únia generuje HDP takmer za štvrtinu planéty.

Akého veku sa dožívajú ľudia, ktorí žijú v krajinách s najvyspelejšou ekonomikou sveta? Ktoré štáty majú ešte nižšiu mieru pôrodnosti ako obyvatelia Únie? O koľko percent klesla populácia v skupine G-20 od roku 1960? G-20 pozostáva z Európskej únie, štyroch členských štátov Únie (Nemecko, Francúzsko, Taliansko, Veľká Británia) a z pätnástich mimoeurópskych krajín  (Argentína, Austrália, Brazília, Kanada, Čína, India, Indonézia, Japonsko, Mexiko, Rusko, Saudská Arábia, Juhoafrická republika, Južná Kórea, Turecko a Spojené štáty americké). Tieto krajiny v roku 2014 vyprodukovali dokopy 85 percent z celkového svetového HDP. Štatistický úrad Európskej Únie zverejnil minulý týždeň štatistiku s názvom „EÚ vo svete“ (EU in the world) , ktorá porovnáva EÚ-28 s ostatnými krajinami G-20, čo je skupina najvyspelejších ekonomík sveta. Obsiahla štúdia tak porovnáva Európsku úniu s pätnástimi mimoeurópskymi krajinami, ktoré sú súčasťou G-20. Odborníci sa v štúdii zameriavajú na trinásť štatistických oblastí. Denník SME z nich zozbieral najzaujímavejšie údaje.   V roku 2015 žilo na svete 7,3 miliardy ľudí a toto číslo neustále narastá. A hoci všetci členovia G-20 zaznamenali v minulom roku výraznejší rast obyvateľstva, než pred päťdesiatimi rokmi, v rozpätí rokov od 1960 do 2015 sa podiel obyvateľstva žijúceho v rámci G-20 znížil o 9,7 percenta. Rusko zaznamenalo najnižší celkový nárast počtu svojich obyvateľov, a to len o 19,7 percenta. Na rozdiel od Ruska, najrýchlejší rast populácie sa odohral v Saudskej Arábií s takmer sedemnásobným nárastom, ktorý ovplyvnila vysoká miera pôrodnosti a migrácie. Najľudnatejšími krajinami na svete v roku 2015 boli Čína a India, v ktorých dokopy žije až 36,6 percenta svetovej populácie a 57,2 percenta obyvateľstva zo skupiny G-20. Pre porovnanie, populácia EÚ-28, čo je približne 508,5 milióna obyvateľov, tvorí len okolo 6,9 percenta svetovej populácie. Zaujímavá je aj  projekcia rastu obyvateľstva do roku 2060. Očakáva sa, že v roku 2060 bude na svete žiť vyše 10 miliárd ľudí a najľudnatejšou krajinou sveta bude India. Graf č. 1: Podiel krajín na svetovej populácie za jednotlivé roky je vyjadrený v percentách: Hoci európske obyvateľstvo prispieva do svetovej populácie len niečo málo pod sedem percent, v generovaní HDP to Únií ide omnoho lepšie. V roku 2014 EÚ vygenerovala takmer štvrtinu (23,8%) zo svetového HDP. Za Úniou nasledujú Spojené štáty (22,2%), Čína (13,4%) a Japonsko (5,9%) ktoré majú tiež významný prínos pre celosvetové HDP. Dokopy tieto štyri krajiny tvoria takmer dve tretiny svetového HDP. Európska únia bola pred ruským embargom významným obchodným partnerom práve Ruska a Turecka, pričom z Ruska sa do Európy exportovalo okolo 45,1 percenta tovaru. Vývoz do Turecka tvoril 43,5 percent. Na druhej strane, Európa dovážala z Ruska a Turecka len minimálne. V roku 2013 bol priemerný počet narodených detí na ženu v Európskej únií 1,5 dieťaťa. Menej detí sa narodilo už len v Japonsku (1,4) a Južnej Kórei (1,2). Naopak, najvyššia pôrodnosť bola zaznamenaná v Saudskej Arábií (2,8), Indonézií (2,5), Indii (2,5), Práve 2,5 narodených detí na ženu je aj svetový priemer. Zaujímavé je tiež zistenie, ktoré sa týka miery zvislosti starších ľudí (od 65 rokov a vyššie) od osôb v produktívnom veku (od 15 do 64 rokov). Závislosť starých na mladých bola vôbec najvyššia v roku 2014 v Japonsku (41,9%). Za Japonskom nasleduje  EÚ-28 (28,1%),  Kanada (23%), Austrália (22,1%) a Spojené štáty americké (21,6%). Všetky tieto krajiny sú vysoko nad celosvetovým priemerom, ktorý je 12,3 percenta.  Aj tieto čísla svedčia o tom, že populácia starne a ani vyhliadky do budúcna nie sú pozitívne.  Graf č. 2: Miera pôrodnosti v krajinách G-20 je vyjadrená počtom narodených detí na jednu ženu:  V skupine G-20 najdlhšie žijú Japonky, v priemere sa dožívajú až 87 rokov. Japonci žijú do 80 rokov. Vyplýva to z údajov aktuálnych k roku 2013. Aj v Austrálií a Kanade sa muži dožívali v priemere 80 rokov. Ženy sa osemdesiatky dožívali v Južnej Kórei, Kanade, EU-28, Austrálií, Argentíne a Spojených štátoch. Len v dvoch krajinách G-20 sa ľudia dožívajú menej ako 70 rokov, a to ako muži, tak i ženy. Prvou krajinou je India. Tam sa ženy dožívajú len okolo 68 rokov a muži 65 rokov. Druhou krajinou je Juhoafrická republika, kde ženy žijú v priemere 64 rokov a muži 57 rokov. V prípade Juhoafrickej republiky môže byť nízky vek dožitia zapríčinený vírusu HIV. Priemerná dĺžka života bola v G-20 vyššia u žien ako u mužov a medzera medzi pohlaviami sa pohybovala od troch rokov (Čína, India) až do dvanástich rokov (Rusku). V EÚ-28 bol priemerný rozdiel medzi úmrtím žien a mužov šesť rokov.  Graf č. 3: Priemerný vek dožitia podľa pohlavia. Modrou farbou sú označené ženy a oranžovou farbou muži.    Tento text ste mohli čítať vďaka tomu, že platíte za obsah. Vážime si to.


Premiér kritizoval predĺženie moratória na prieskumy

Predĺženie moratória schválil Smer a SNS spolu s ĽSNS.

BRATISLAVA. Premiér Peter Pellegrini (Smer) kritizoval predĺženie moratória na zverejňovanie predvolebných prieskumov, ktoré v pondelok schválil parlament hlasmi poslancov Smeru, SNS a ĽSNS Mariana Kotlebu. Novinárom v utorok premiér povedal, že sa bude tešiť, ak Slovensko bude patriť k najlepším krajinám vo svete, nie však v rámci predĺženia moratória na predvolebné prieskumy. „Dnes som mal pracovné raňajky s veľvyslancami Európskej únie a pýtali sa na to, ako to vlastne je. Odpoviem vám tak, ako som odpovedal pánom veľvyslancom. Ja sa budem vždy tešiť, keď Slovensko bude patriť k top krajinám, ale určite v iných oblastiach, akou je táto,“ povedal Pellegrini novinárom pri príchode do centrály strany Smer, ktorá sa má zaoberať ďalším pôsobením podpredsedu parlamentu Martina Glváča (Smer). Ten údajne intenzívne komunikoval s Marianom Kočnerom, ktorý dnes čelí obžalobe z objednávky vraždy novinára Jána Kuciaka. Vládna koalícia, najmä strany Smer a Slovenská národná strana, si za schválenie novely predlžujúcej moratórium vyslúžili ostrú kritiku opozície aj koaličnej strany Most-Híd. Slovensko sa totiž novelou a posunom moratória zaradí medzi najprísnejšie krajiny na svete. Národná rada v pondelok 28. októbra odobrila predĺženie zákazu publikovania prieskumov verejnej mienky pred voľbami zo 14 na 50 dní. Novelu zákona musí ešte odobriť prezidentka Zuzana Čaputová. Pokiaľ ju nepodpíše, budú o nej rokovať poslanci v parlamente opäť. Na jej prípadné opakované schválenie však bude potrebná kvalifikovaná väčšina poslaneckých hlasov, teda minimálne 76.


Na Floride povolili učiteľom nosiť zbrane

Zákon reaguje na streľbu vo floridskej škole v roku 2018, pri ktorej zomrelo 17 ľudí.

TALLAHASSEE. Snemovňa reprezentantov amerického štátu Florida v stredu schválila návrh zákona, ktorý oprávňuje tamojších učiteľov dobrovoľne nosiť pri sebe zbrane, ak im to povoľujú miestne školské úrady. Návrh prijali v pomere 65 - 47 a následne ho dostal na podpis guvernér Ron DeSantis. Doteraz mohli na základe minuloročného zákona nosiť pri sebe zbrane len učitelia, ktorí plnili aj iné úlohy na škole, ako napríklad športoví tréneri. Pedagógovia, ktorí chcú nosiť zbraň, musia podstúpiť podobný výcvik ako policajti, psychiatrické vyšetrenie a testy na drogy. "Zákon umožňuje dobrým ľuďom zastaviť tých zlých, ktorí tak nebudú nikdy vedieť, či tam nie je dobrý človek, ktorý im opätuje streľbu," povedal republikán Chuck Brannan.Nové opatrenie predložili v súvislosti s vraždou 17 ľudí na floridskej strednej škole Marjory Stoneman Douglas z februára 2018. Dvadsaťročný Nikolas Cruz čelí v prípade dokázania viny trestu smrti. Šerif Gregory Tony z Broward County kritizuje zákon s tým, že učitelia by mali vzdelávať žiakov a nie plniť úlohu školskej ochranky. Proti zákonu hlasovali aj demokrati, podľa ktorých viac zbraní na školách znamená väčšie riziko pre deti. K opozícii sa pridali tiež niektoré učiteľské odbory na Floride, podľa ktorých by sa o bezpečnosť škôl mala starať ochranka.Nová legislatíva zahŕňa aj ďalšie bezpečnostné opatrenia, ako napríklad psychologické vyšetrenie problémových študentov, väčšiu informovanosť o bezpečnosti na školách či konzultáciu o hrozbách s vládnymi zložkami.


Polícia v Katalánsku zastrelila útočníka s nožom, incident vyšetruje ako terorizmus

K útoku došlo pred šiestou hodinou ráno.

MADRID. Ako teroristický čin vyšetruje katalánska polícia útok muža vyzbrojeného nožom, ktorý v pondelok ráno prenikol v meste Cornella de Llobregat pri Barcelone na policajnú stanicu. Komisár Rafel Comes na tlačovej konferencii uviedol, že polícia útočníka kričiaceho "Alláhu akbar" zastrelila po tom, ako sa mu podarilo dostať do budovy a vytiahnuť nôž. Na policajných staniciach v Španielsku po incidente posilnili bezpečnosť. Polícii pomáhajú s vyšetrovaním incidentu i španielske tajné služby, informovala agentúra AP. Komisár Comes uviedol, že útočník okolo 05.45 h vyzváňal policajtom na stanici a žiadal, aby ho vpustili dovnútra. Keď mu vyhoveli a vpustili ho dnu, vytiahol "veľký nôž" a vyrútil sa na policajtov. Podľa Comesa išlo zjavne o premyslený útok, ktorý polícia "momentálne" hodnotí ako "teroristický čin" Domnelý útočník, ktorého doposiaľ neidentifikovali, žil neďaleko policajnej stanice. Mal pri sebe doklady vrátane preukazu totožnosti, ktorých autenticitu polícia preveruje. Comes povedal, že polícia vyšetruje mužovo zázemie a momentálne čaká na vydanie príkazu na prehliadku jeho bytu. Komisár ďalej uviedol, že polícia doposiaľ nenašla nič, čo by pondelňajší incident spájalo s útokmi v mestách Barcelone a Cambrils, ktoré si pred rokom v auguste vyžiadali dovedna 16 obetí. Zdroje oboznámené s prípadom už predtým informovali, že útočníkom bol Alžírčan žijúci v Španielsku. Muž mal pri sebe doklady, polícia momentálne vyšetruje, či sú pravé. Úrady nenašli žiadne kriminálne záznamy v súvislosti s mužom identifikovaným na dokladoch, ale prehľadávajú medzinárodné policajné databázy, kde hľadajú prípadnú zhodu s páchateľovými odtlačkami prstov, uviedol Comes. Polícia v rámci preventívnych opatrení evakuovala bytový dom, kde muž žil. Nehnuteľnosť prehľadávajú forenzné tímy s cvičenými psami i pyrotechnici.


Taliansko schválilo povinné očkovanie detí proti osýpkam

Rodičia, ktorí odmietnu očkovanie svojich detí, ich nebudú môcť zapísať do materskej školy a bude im hroziť pokuta od päťsto do tisíc eur.

RÍM. Poslanecká snemovňa, dolná komora talianskeho parlamentu, v piatok drvivou väčšinou hlasov schválila program hromadného povinného očkovania detí mladších ako 17 rokov. Ten je reakciou vlády na vypuknutie epidémie osýpok, ktorá si od začiatku roka vyžiadala tri obete. Nový zákon, ktorý podporilo 296 poslancov a 92 bolo proti, ukladá povinnosť očkovania maloletých proti desiatim chorobám vrátane osýpok, rubeoly, čierneho kašľa, mumpsu a ovčích kiahní. Deti s vážnymi zdravotnými problémami budú od očkovania oslobodené, uviedla agentúra DPA. Rodičia, ktorí odmietnu očkovanie svojich detí, ich nebudú môcť zapísať do materskej školy a bude im hroziť pokuta od päťsto do tisíc eur, ak tak neurobia dovtedy, kým ich deti nedosiahnu vek pre povinnú školskú dochádzku. Podľa oficiálnych údajov sa miera zaočkovanosti proti osýpkam v Taliansku znížila na približne 87 percent (požaduje sa najmenej 95 percent). Potenciálne smrteľným vírusom osýpok sa od 1. januára do 16. júla 2017 infikovalo zachytilo 3672 ľudí v porovnaní s 522 osobami infikovanými v období od januára do júla 2016. Proti opatreniu ministerstva zdravotníctva sa okamžite postavili odporcovia očkovania, ktorí požadujú "slobodu výberu" a argumentujú možnými vedľajšími účinkami, čo však spochybňujú mnohí vedci. Tisíce odporcov očkovania vyšli aj do ulíc talianskych miest a na ich stranu sa čiastočne postavila najväčšia opozičná strana, populistické Hnutie piatich hviezd.


USA ponúkajú Kurdom namiesto referenda iný plán. Detaily sú neznáme

Plánované referendum o nezávislosti Kurdistanu v utorok odmietol iracký parlament.

BAGDAD 14. septembra (SITA/AP) - Americký vyslanec na Blízkom východe Brett McGurk vyzval vo štvrtok irackých Kurdov, aby zrušili plánované referendum o samostatnosti, ktoré sa má uskutočniť 25. septembra. McGurk na tlačovej konferencii v irackom Irbíle vyhlásil, že Spojené štáty, Veľká Británia, Francúzsko, EÚ ako celok a Irak spoločne vypracovali "alternatívny plán" pre Kurdov, ktorý by sa im podľa neho mal páčiť. Podmienkou ale podľa neho je, že referendum, ktoré naháňa hrôzu nielen irackej, ale aj iránskej a tureckej vláde, sa nebude konať. "Na stole je alternatíva. Treba sa rozhodnúť," apeloval na Kurdov americký vyslanec. V čom konkrétne ponúkaný plán spočíva, McGurk neuviedol. Plánované referendum o nezávislosti Kurdistanu v utorok odmietol iracký parlament, ktorý ho označil za protiústavné a za hrozbu pre jednotu krajiny. Kurdský prezident Masúd Barzání sa začiatkom týždňa vyjadril, že ak Irak odmietne rešpektovať referendum o nezávislosti Kurdov, sú pripravení vytvoriť si vlastné hranice budúceho štátu. Na druhej strane však Barzání dlhodobo tvrdí, že v prípade schválenia samostatnosti nebude referendum znamenať automatické vyhlásenie nezávislosti, ale iba posilní postavenie Kurdistanu v budúcich rokovaniach o osamostatnení sa.


Polícia vyšetruje Kollára kvôli investovaniu štátu do Fun rádia

O detailoch vyšetrovania polícia hovoriť odmieta.

BRATISLAVA. Národná kriminálna agentúra  vyšetruje, ako štát pred siedmimi rokmi za prvej vlády Smeru investoval do Fun rádia patriaceho Borisovi Kollárovi. Informuje o tom na svojom webe Denník N. Odvoláva sa na časť policajného uznesenia, ktoré má k dispozícii. Vyšetrovatelia NAKA v Banskej Bystrici riešia podľa denníka podozrenie z trestného činu. Vyšetrujú predsedu hnutia Sme rodina Borisa Kollára, podozrivý je aj bývalý spolumajiteľ Fun rádia Peter Struhár a bývalý riaditeľ Slovenského rozvojového fondu, dnes už nebohý Oskar Soták. Podozriví sú z "porušovania pravidiel pri správe cudzieho majetku". Podľa uznesenia policajti skúmajú udalosti z roku 2009, keď na jednej strane štátny fond odkúpil od Kollára a Struhára približne štvrtinu Fun rádia a na druhej strane Kollár a Struhár získali od rádia peniaze na svoje ďalšie investície, napríklad do lyžiarskych stredísk. Denník N pripomína, že štát v roku 2009 vložil do Fun rádia 2,6 milióna eur, za tie dostal 26 percent akcií média. Štátom vytvorený fond tento rok predal akcie naspäť a od Kollára za ne dostal 800-tisíc eur. Firma podľa denníka za celý čas nevyplácala dividendy, strata štátu na investícii tak bola 1,8 milióna eur. Elitní policajti majú podľa denníka skúmať, či Kollár a Struhár rádio tunelovali, a poškodili tak aj štát, alebo štát prerobil na akciách rádia vďaka iným okolnostiam a Kollár a Struhár sú v tom nevinne. Polícia o detailoch vyšetrovania hovoriť nechce. Kollár o vyšetrovaní vie a považuje ho za účelové. "Od roku 2009 ubehlo sedem rokov. Za sedem rokov nikto nehlásil stratu či škodu. A zrazu niekto ide konať v roku 2016? Prečo? Lebo som v politike?" uviedol pre Denník N Kollár a ukázal dokumenty týkajúce sa transakcie. Kollár tiež hovorí, že cena 2,6 milióna eur za 26 percent akcií fondu bola legitímna, odkazuje na znalecké posudky.  Polícia v uznesení podľa denníka spochybňuje práve posudky. Zúčastneným vyčíta, že základné imanie Fun media group "účelovo nadhodnotili nepeňažným vkladom v podobe 49,3-percentného podielu akcií spoločnosti Patriol v hodnote 7,4 milióna eur". Denník uvádza, že Fond podľa uznesenia poskytol peniaze "v rozpore s podmienkami poskytovania investícií". Podiel Kollára a Struhára bol podľa polície "vysoko nadhodnotený".


Komisár NHL: Dohady o financiách? Viac som znepokojený zo stavu Hossu

Reakcia Hossu

Nevyliečiteľná choroba

Reakcia Reida

Reakcia komisára NHL

Chicago Blackhawks pravdepodobne zaradí Hossu na listinu dlhodobo zranených hráčov.

CHICAGO. Aj keby sa slovenský hokejový útočník Marián Hossa rozhodol už nepokračovať vo svojej kariére, klub zámorskej Chicago Blackhawks ho pravdepodobne zaradí na listinu dlhodobo zranených hráčov a tím nebude mať až také problémy s platovým stropom v profilige. Skúsený Slovák z neho ukrajuje cez päť miliónov dolárov, aj keď na základe zmluvy by mal dostávať ročne už len jeden milión. Aj iné kluby sa rovnako vyrovnali so stratou skúseného hokejistu, ktorý pre zdravotné problémy musel ukončiť kariéru. Šlo napríklad o Chrisa Prongera či Marca Savarda. Podľa komisára súťaže Garyho Bettmana by však nemali prebiehať dohady o financiách. Počas niekoľkých rokov som pod dohľadom lekárov podstupoval v tajnosti liečbu kožnej choroby. "Určite som viac znepokojený zo zdravotného stavu Mariána Hossu. Nemyslím si, že jeho situácia mu umožňuje hrať a všetko je len cesta na uvoľnenie platového stropu. Ak by mohol, tak by určite hral. Ide len o špekulácie, ktoré pre nás neznamenajú nič, aby sme sa danou vecou zaoberali. Niečo také mi ani na um neprišlo," povedal Bettman. Je pravdou, že v prípade umiestnenia Mariána Hossu na listinu LTIR sa Chicagu podstatne zľahčí situácia, najmä v súvislosti s prvým rokom dvanásťmiliónového kontraktu na dve sezóny ruského útočníka Artemija Panarina. Špeciálne po odchode obrancu Trevora van Riemsdyka a najmä útočníka Marcusa Krügera k nováčikovi NHL Vegas Golden Knights. Hossa v stredu oznámil, že vynechá celú sezónu 2017/2018. Dôvodom sú zdravotné problémy kožného charakteru. "Počas niekoľkých rokov som pod dohľadom lekárov podstupoval v tajnosti liečbu kožnej choroby," uviedol v stanovisku Hossa. "Vedľajšie účinky spojené s liečbou spôsobili, že v nasledujúcej sezóne nemôžem hrať hokej. Je to pre mňa veľké sklamanie, ale musím brať ohľad na zdravotný stav a prípadné následky, ktoré by mohli prísť, ak by som pokračoval ďalej," dodal. Vzhľadom na situáciu je možné, že úspešný útočník ukončí kariéru, aj keď má s Chicagom zmluvu až do leta 2021. Tridsaťosemročný krídelník je napriek svojmu pokročilému hokejovému veku stále platným hráčom Chicaga, v uplynulej sezóne NHL zaznamenal 45 bodov za 26 gólov a 19 asistencií. Dlhé roky je známa aj jeho skvelá defenzíva. Pred nastávajúcim rozširovacím draftom NHL sa ocitol medzi sedmičkou chránených útočníkov Blackhawks, ktorí nebudú ponúknutí nováčikovi Las Vegas Golden Knights. Hossa celkovo počas kariéry v NHL dosiahol počas tzv. regular season 525 gólov a 609 asistencií, v play-off pridal 52 gólov a 97 asistencií. Podieľal sa na troch Stanleyho pohároch pre Chicago (2010, 2013, 2015) a do konca súčasnej dlhodobej zmluvy v tíme Blackhawks mu zostávajú štyri roky. Po zverejnení stredajšej správy sa Hossa dočkal podpory zo všetkých strán. V stredu situáciu okolo Mariána Hossu špecifikoval klubový lekár Michael Terry, teraz sa k situácii vyjadrila aj špecialistka na kožné ochorenia Jennifer Kimová. Tá sa dlhodobo venuje liečbe alergických reakcií detí pri kontakte s časťami výstroja. A práve to údajne malo spôsobovať slovenskému hokejistovi problémy. "Ak aj počas liečby dochádza k neustálemu kontaktu, stav kože sa tým len zhorší," myslí si Kimová a dodáva, že perorálne steroidy a iné lieky určené na liečbu kožných ochorení môžu spôsobiť problémy s očami, pečeňou a obličkami.


USA zverejnili nové snímky na podporu tvrdenia, že za útokmi na tankery je Irán

Fotografie majú zachytávať, ako iránski príslušníci odstraňujú nevybuchnutú mínu.

WASHINGTON. Americké ministerstvo obrany zverejnilo v pondelok nové fotografie, ktoré podľa jeho predstaviteľov dokazujú, že za minulotýždňové útoky na dva ropné tankery v Ománskom zálive sú zodpovední členovia elitných iránskych Revolučných gárd. Informovala o tom tlačová agentúra AP. Americká armáda tvrdí, že fotografie urobené z vrtuľníka námorných síl zachytávajú, ako iránski príslušníci odstraňujú nevybuchnutú mínu z boku ropného tankera Kokuka Courageous, patriaceho Japonsku a nachádzajúceho sa v Ománskom zálive. Ďalšie snímky zachytávajú veľkú dieru na boku tankera Kokuka Courageous, a to nad čiarou ponoru, ktorú podľa slov predstaviteľov zrejme urobila ďalšia mína. Ministerstvo obrany, nazývané aj Pentagón, zverejnilo v pondelok fotografie preto, aby podporilo svoje tvrdenia, že za útoky na ropné tankery je zodpovedný Irán. Ten však účasť na útokoch popiera. K útokom na tankery došlo v období, keď sa vzťahy medzi Spojenými štátmi a Iránom v posledných mesiacoch zhoršili.


Svitko dostal trojhodinovú penalizáciu a v celkovom poradí je až v tretej desiatke

Slovenského pretekára organizátori potrestali za neskorý príchod do bivaku v desiatej etape.

RÍO CUARTO. Po skončení jedenástej etapy vytrvalostných púštnych pretekov Rely Dakar 2017 zverejnili organizátori nepríjemnú informáciu. Na oficiálnej webstránke podujatia sa pri mene slovenského jazdca Štefana Svitka objavila penalizácia 3:22:00 hodiny. "Dostal ju za neskorý príchod do bivaku v desiatej etape. Jeho maximálny čas na príchod bol 16.23 h a prišiel o 19.55 h," uvádza sa na facebooku fanklubu Štefana Svitka. "V celkovom poradí klesol na 25. miesto. Ale pokračuje ďalej a je odhodlaný v poslednej etape zabojovať o čo najlepší výsledok." Prvé miesto v celkovom poradí patrí Samovi Sunderlandovi z Veľkej Británie. Druhý je Matthias Walkner, tretí Gerard Farrés Guell. Obaja na Sunderlanda strácajú viac ako tridsať minút, Brit si tak pred záverečnou etapou utvoril dobrú pozíciu na celkové prvenstvo. Piatkový špeciál pozostával z dvoch úsekov oddelených 367 kilometrov dlhou neutralizačnou zónou. V sobotu je na programe finálna 12. etapa s cieľom v Buenos Aires. Motocykle, štvorkolky, automobily aj kamióny prejdú 786 km, z toho bude meraných 64 km. Priebežne po 11. etape:


New York zažil druhý najstudenší Silvester

New York

Tichomorie a Ázia

Európa

Na newyorskom námestí Times Square privítali nový rok za mrazivého počasia

NEW YORK. Obyvatelia a návštevníci amerického mesta New York privítali nový rok 2018 za tradičného spúšťania tzv. krištáľovej časovej gule na námestí Times Square. Vyše jedného milióna oslavujúcich muselo pred polnocou čeliť mrazivému počasiu, keď ortuť teplomerov klesla až na mínus 12 stupňov Celzia. Išlo o druhé najchladnejšie vítanie nového roka na Times Square od roku 1907, keď bola na odrátavanie posledných chvíľ starého roka použitá časová guľa, uvádza agentúra AP. Ľudia mali na sebe viacero vrstiev oblečenia, niektorí na zahriatie cvičili, skákali alebo tancovali. Úderom polnoci sa priestorom rozleteli farebné konfety. Počas nasledujúcich búrlivých osláv zneli skladby "Auld Lang Syne" a "New York, New York". Súčasťou slávnostného podujatia boli aj živé vystúpenia Mariah Careyovej, Nicka Jonasa a skupiny Sugarland. Oslavy vzhľadom na teroristické útoky, ktoré v roku 2017 zasiahli viacero svetových miest vrátane New Yorku, sprevádzali mimoriadne prísne bezpečnostné opatrenia. Ľudia, ktorí sa chceli zúčastniť na vítaní nového roka na námestí, museli prejsť dvojitou kontrolou na možnú prítomnosť výbušnín. Oslavy sa obišli bez incidentov. Garáže v okolí námestia boli zapečatené. V blízkych hoteloch boli nasadení detektívi, ktorí spolupracovali s ich bezpečnostnými tímami na prevencii prípadného snajperského útoku. V priľahlých uliciach hliadkovali tisíce uniformovaných policajtov, prístupové cesty na námestie boli zatarasené betónovými blokmi.


Permafrost sa topí a veľké časti môžu do roku 2050  zmiznúť.

WASHINGTON. Trvalo zamrznutá pôda na Aljaške už nie je trvalá. Permafrost sa tam topí a veľké časti môžu do roku 2050 úplne zmiznúť. Upozornil na to denník The New York Times. "Je to alarmujúce, keď sa človek zamyslí nad tým, ako zásadne sa môže táto nádherná krajina zmeniť za relatívne krátky čas," uviedol pre denník vedec Max Holmes. Na niektorých južnejšie položených miestach na Aljaške je teplota permafrostu v hĺbke jeden meter len menej než pol stupňa pod bodom mrazu. Krajina tam je už v súčasnosti posiata malými jazierkami a kalužami vytvorenými topiacim sa permafrostom. Zmeny vedci zaznamenali aj na chladnejšom severe, kde dosahuje permafrost hĺbku až 640 metrov. Pod povrchom tam počas uplynulého desaťročia vzrástla teplota z mínus osem stupňov na mínus tri stupne, teda o päť stupňov Celzia. V hĺbke 19 metrov vzrástla teplota o tri stupne Celzia. "Mínus tri nie je ďaleko od nuly," povedal vedec Vladimir Romanovsky s tým, že ak bude vypúšťanie emisií a otepľovanie pokračovať rovnakým tempom ako teraz, tak teploty permafrostu pod povrchom budú nad nulou okolo polovice storočia. Vedci sledujú nielen meniacu sa teplotu permafrostu, ale analyzujú aj jeho zloženie, predovšetkým množstvo oxidu uhličitého, ktoré sa po roztopení zamrznutej pôdy uvoľní do atmosféry. "Strata zamrznutej pôdy v arktických regiónoch je markantným výsledkom klimatickej zmeny a zároveň je príčinou ďalšieho otepľovania," napísal The New York Times. Roztopenie čo i len povrchových častí permafrostu spôsobí značné problémy miestnym obyvateľom. Napríklad v meste Bethel, kde priemerné teploty stúpli od polovice 20. storočia o vyše dva stupne Celzia, sa podľa The New York Times hlavná cesta pre pohybujúcu sa zem podobá viac na rumpľu než na dopravnú komunikáciu. Praskajú aj základy domov v meste. "Niektoré cesty, dráhy na letisku a parkoviská musia byť posilnené rúrami naplnenými tekutinou, ktorá odvádza teplo z permafrostu a zabraňuje poklesom zeme," uviedli noviny. Aljašku neohrozuje len topiaci sa permafrost, ktorý pokrýva väčšinu plochy štátu. Komunitám žijúcim na pobreží spôsobuje problémy aj ľad topiaci sa v okolitých moriach a stúpajúca hladina vody.


Na Bratislavskom hrade si môžete pozrieť unikátnu výstavu diel Majstra Pavla z Levoče

Výstava je obohatená o špeciálnu zónu pre nevidiacich.

BRATISLAVA. Unikátna výstava 'Majster Pavol z Levoče – Ruky a zlato v službe ducha' zavŕši kultúrne aktivity, ktorými si tento rok pripomíname 500 rokov od dokončenia oltára Majstra Pavla z Levoče. Expozícia bude pre verejnosť prístupná na Bratislavskom hrade od stredy 6. decembra až do 18. marca budúceho roka. Organizátori výstavy zo Slovenského národného múzea - Historického múzea informovali, že táto výstava k 500. výročiu ukončenia prác na hlavnom oltári v chráme sv. Jakuba v Levoči predstavuje osobnosť Majstra Pavla z Levoče a jeho tvorbu v širšom dobovom kontexte. Expozícia je rozdelená do troch častí, v ktorých sa návštevníci postupne oboznámia s Pavlovým dielom, a to už od prác, ktoré majú korene v neskorostredovekej zbožnosti. Ďalšie vystavené diela poukazujú na to, ako ho ovplyvnil humanizmus a renesancia a napokon aj myšlienky reformácie. Prezentované sú aj vzácne archívne dokumenty. bude prístupná výstava na Bratislavskom hrade. Viaceré diela sa zreštaurovali s finančnou podobou ministerstva kultúry. Prostredníctvom programu Nadácie VÚB Poklady môjho srdca sa obnovilo súsošie Kalvária zo Spišskej Novej Vsi a socha sv. Márie Magdalény zo Stratenej - všetko diela Majstra Pavla z Levoče vytvorené po roku 1520, ktoré sa pôvodne nachádzali vo farskom kostole v Spišskej Novej Vsi. Počas stavebných úprav kostola v rokoch 1771 a 1772 sa súsošie odstránilo a rozdelilo a po dlhých 245 rokoch sa opäť stretáva práve na výstave na Bratislavskom hrade. K výstave počas jej trvania pripravilo SNM – Historické múzeum sprievodné programy a komentované prehliadky, v pláne sú 4. februára, 4. marca a 18. marca 2018. Jedným z programov bude prezentácia spomínanej vzácnej publikácie, ako i celkovej práce Slovenskej knižnice pre nevidiacich M. Hrebendu v Levoči, dňa 25. januára na Bratislavskom hrade. Majster Pavol bol neskorogotický rezbár, sochár, tvorca najvyššieho dreveného oltára na svete, ktorý sa nachádza v levočskom Chráme sv. Jakuba. Žil v druhej polovici polovici 15. storočia a prvej polovici 16. storočia na Spiši. Je známe, že po roku 1500 sa usadil v Levoči.


Vlhová: Keď som videla v cieli, že som druhá, myslela som, že skolabujem

Online prenos

Fotogaléria

Reakcia Vlhovej

Reakcia Velez-Zuzulovej

Bilancia Velez-Zuzulove...

Reakcia Zuzulu

Päť dôvodov

Slovenská lyžiarka Petra Vlhová skončila na majstrovstvách sveta v slalome na nevďačnom štvrtom mieste.

ST. MORITZ. Stál mimo svojich najbližších. Napäto sledoval druhú jazdu svojej dcéry. Keď prešla cieľom na priebežnom druhom mieste, Igor Vlha klesol sklamane k zemi. Na štarte boli ešte štyri najlepšie pretekárky po prvom kole a vedel, že šanca Petry Vlhovej na medailu výrazne klesla. Napokon ju predbehli tri lyžiarky a skončila na štvrtom mieste. Pomohlo jej k tomu aj nešťastné vypadnutie krajanky Veroniky Velez-Zuzulovej. „Pocity sa vo mne striedajú. Štvrté miesto je skvelé, ale som z neho veľmi smutná a sklamaná, pretože to bolo veľmi tesné,“ priznala Vlhová. Po pretekoch ju všetci blízki vyobjímali. Zrejme len slnečné okuliare skrývali ich slzy sklamania. Po chvíli si s rodinou a celým tímom urobila spoločnú fotku, pri ktorej si zakričali známe ciki-caki. Na bronzovú Fridu Hansdotterovú stratila Vlhová štrnásť stotín sekundy, za druhou Wendy Holdenerovou zaostala o 25 stotín sekundy. Majsterkou sveta sa stala tretíkrát za sebou Američanka Mikaela Shiffrinová. Slovenská lyžiarka síce nebola spokojná so svojou druhou jazdou, ale ešte na predposlednom medzičase mala na tretiu Hansdotterovú mierny náskok. „Poslednú časť druhého kola som šla katastrofálne a tam som si prehrala medailu. Ak chcem mať medailu na majstrovstvách sveta, potrebujem jazdiť s minimom chýb. Mrzí ma to, pretože štvrté miesto je pre športovca najhoršie,“ povzdychla si Vlhová. „Mala som pocit, že robím chyby na celej trati a prídem so stratou. Keď som v cieli videla, že som druhá, myslela som, že skolabujem,“ opisovala. Liptovská rodáčka nebola spokojná ani s prvou jazdou. Vo svojej obľúbenej disciplíne nemala svoj deň. Tento slalom ma bude veľmi mrzieť. V mojom tíme sme robili všetko preto, aby sme získali medailu. „Veľmi som sa trápila s podložkou. Nevedela som sa ani v jednom kole chytiť tak ako na tréningu, kde som mala skvelý pocit,“ naznačila. Hoci na vrcholnom podujatí nie je jednoduché udržať nervy pod kontrolou, Vlhová odmieta, že sa pod jej výkon podpísala psychika. „Bola som pokojná, mala som čistú hlavu, išla som do toho naplno. Buď to dám, alebo vypadnem. O dva roky mám šancu opäť,“ reagovala. Majstrovstvá sveta v St. Moritzi napriek nevydarenému slalomu považuje za úspešné. Získala totiž striebornú medailu v tímovej súťaži a neskôr skončila v obrovskom slalome na výbornom ôsmom mieste. „Šampionát je skvelý. Podala som na ňom dobré výkony. V slalome to mohla byť čerešnička na torte, ale taký je šport. Práve to ma bude posúvať,“ tvrdí. Na jej tvári však bolo vidno sklamanie. Slová z nej vychádzali ťažko. „Tento slalom ma bude veľmi mrzieť. V mojom tíme sme robili všetko preto, aby sme získali medailu. Nepodarilo sa mi to, som smutná, ale nedá sa nič robiť,“ reagovala. Na šampionáte to boli jej tretie preteky. „Ráno pred slalomom som si hovorila, že potrebujem vydržať ešte jeden deň. Teraz budem oddychovať, lebo som vyčerpaná psychicky i fyzicky. Bol to ťažký týždeň. Oddýchnem si, naberiem sily adokončím sezónu.“ Krutý deň však neprežívala len ona. Ešte horšie skončila jej krajanka Veronika Velez-Zuzulová - vypadla v druhom kole, v ktorom útočila na medailu. „Videla som to zo záznamu. Bude to pre ňu veľké sklamanie. Neviem, čo mám k tomu viac povedať. Škoda, že nezišla, veľmi som jej to priala,“ povzdychla si. „Skončiť štvrtá či piata, to už by bolo jedno, keby mala Veronika medailu. Už to však nezmeníme.“ Jej skúsenejšia krajanka bola najlepšie na svetovom šampionáte štvrtá v Beaver Creeku 2015. Vtedy mala tridsať. Vlhovej sa to podarilo o deväť rokov skôr. „Neriešim to, že som mladá. Snažím sa ísť každé preteky naplno, moja hlava sa sústredí len na lyžovanie. Robím všetko preto, aby som podávala čo najlepšie výkony, makám na sebe každý deň. Verím, že v budúcnosti sa to odrazí,“ doplnila Vlhová.


Ministerstvu zdravotníctva podľa SaS zlyhal systém ambulantných pohotovostí

Kvalita prednemocničnej zdravotnej starostlivosti v dôsledku nových nariadení podľa SaS klesá.

BRATISLAVA. Ministerstvo zdravotníctva nedokázalo zabezpečiť pokrytie Slovenska ambulantnou pohotovostnou službou. Na tlačovej konferencii to vyhlásila členka Výboru NR SR pre zdravotníctvo Jana Cigániková (SaS) s tým, že na Slovensku máme 136 bodov takejto pohotovosti, z čoho 75 je pre dospelých a 61 detských. "Dozvedeli sme sa, že tieto body nie sú z veľkej časti pokryté. Záujemcovia sa buď vôbec nehlásili, alebo nespĺňali náročné administratívne podmienky. Najväčší problém mohol vzniknúť v Bratislavskom kraji, kde z ôsmich bodov nie je zabezpečený ani jeden. Ľudia zo Senca a Pezinku tak budú musieť cestovať na urgentný príjem do Bratislavy," povedala Cigániková s dôvetkom, že problém je okrem iných miest aj v Gelnici či v Trebišove. Opozičná poslankyňa upozornila, že lehota na podávanie žiadostí v rámci výberového konania na prevádzkovanie pohotovostí vypršala 5. apríla. "Nariadenie vlády o výške úhrady pre túto službu však vstúpilo do platnosti až 14. apríla, teda deväť dní potom, ako bola uzavretá možnosť prihlasovať sa. Teda všetci záujemcovia o prevádzkovanie pohotovostí mali kľúčovú informáciu k dispozícii až po lehote prihlásenia. To je kľúčový dôvod fiaska. Ďalšími sú administratívna záťaž či nízka ponúkaná cena," ozrejmila Cigániková. Podľa jej slov tak dochádza k radikálnemu zníženiu kvality prednemocničnej zdravotnej starostlivosti. "Všetkých pacientov budú musieť zvládnuť urgenty, ktoré sú preplnené, zle zaplatené a zle organizované," podotkla. Člen zdravotníckeho tímu SaS Martin Barto predpokladá, že ministerstvo zdravotníctva bude robiť druhé kolo výberového konania. "Ale podľa zákona musí byť lehota na prihlásenie minimálne dva mesiace, teda určite sa to nestihne do 1. júla. Rezort sa preto bude musieť dohodnúť, kto túto službu zabezpečí dočasne. Buď sa dohodne s organizátorom pohotovostí v inom kraji, alebo s prevádzkovateľom urgentov v nemocniciach, respektíve so všeobecnými lekármi na miestach, kde nemocnica s urgentným príjmom nie je. Kraje budú musieť urobiť rozpisy a tlačiť všeobecných lekárov, aby chodili robiť do pohotovostí. To bude mať negatívny vplyv na kvalitu služby," odhaduje Barto. SaS ako riešenie navrhuje verejné aukcie, ktoré vygenerujú najnižšiu možnú trhovú cenu, a nie pevné stanovenie cien. "Navrhujeme, aby pohotovosti fungovali v nemocniciach pri urgentoch. Tam, kde nie je nemocnica, by všeobecní lekári mohli poskytovať ambulantnú pohotovosť vo svojich ambulanciách podľa určitého rozpisu podobne, ako fungujú lekárne," dodal Barto. Ministerka zdravotníctva Andrea Kalavská (nominantka Smeru) odmieta, že by rezort nedokázal zabezpečiť fungovanie ambulantných lekárskych pohotovostí. Rovnako nesúhlasí, že by o ich prevádzkovanie nebol záujem. Reagovala tak na utorkovú kritiku liberálov, podľa ktorých systém pohotovostí zlyhal. Ministerstvo podľa Kalavskej uzatvorilo prvé kolo tendra na organizátorov, v rámci ktorého sa vybrali prevádzkovatelia pre 40 percent siete pohotovostí. Tento týždeň sa má vypísať druhé kolo, ktoré potrvá dva mesiace. Kalavská "rezolútne" odmietla, že by poskytovatelia nemali záujem o ambulantné pohotovosti. Polovica žiadostí z prvého kola mala mať formálne nedostatky. Rezort s nimi preto bude komunikovať, aby chyby odstránili. Šéfka rezortu v tejto súvislosti pripomenula, že ambulantné pohotovosti neposkytujú urgentnú zdravotnú starostlivosť o pacientov v ohrození života. "Dá sa povedať, je to predĺžená ruka ambulancie všeobecného lekára alebo pediatra, čiže je to zdravotná starostlivosť, ktorá ľudovo povedané znesie odklad, a teda pacient by sa mal snažiť vyhľadať ambulantnú zdravotnú starostlivosť v čase ordinačných hodín lekára, tie sme sa snažili rozšíriť," vysvetlila. Ambulantné pohotovosti budú od polovice tohto roka fungovať po novom. Rezort zdravotníctva im preto upravuje systém platieb od zdravotných poisťovní (ZP). "Úhrady od ZP budú pre ambulantné pohotovosti motivujúce," uviedla pred časom Kalavská. Napríklad tie v pevnej sieti dostanú mesačný paušál na ambulanciu v sume vyššej ako osemtisíc eur, úhrada za výkon bude hradená nad rámec paušálu, píše sa v nariadení ministerstva zdravotníctva, ktoré už schválila vláda. Od júla má vzniknúť takzvaná pevná a doplnková sieť ambulantnej pohotovosti. Pevná sieť bude cez pracovný týždeň fungovať od 14.00 do 22.00 h, v súčasnosti je Lekárska služba prvej pomoci (LSPP) otvorená do rána. Doplnková sieť bude dobrovoľná s možnosťou kratšej prevádzky. LSPP je segment pokračovania tzv. lekára prvého kontaktu po skončení jeho ordinačných hodín. Nejde o zabezpečovanie neodkladnej starostlivosti v život ohrozujúcich a urgentných situáciách.


Rover Opportunity je mŕtvy, zdolali ho marťanské podmienky

BRATISLAVA. Pätnásť rokov putoval marťanskou pustinou a robil komplikované výskumy. Teraz je rover Opportunity zrejme definitívne mŕtvy. Národný úrad pre letectvo a vesmír (NASA) ani po pol roku pokusov nenadviazal kontakt s marťanským vozidlom. Informácie sa objavili najskôr na twitteri. NASA potvrdila stav roveru v stredu večer na tlačovej konferencii. "Stojím tu s hlbokým uznaním a vďakou, keď vyhlasujem, že misia Opportunity sa skončila," povedal na tlačovej konferencii Thomas Zurbuchen, vedúci Riaditeľstva pre vedecké misie NASA. Rover Opportunity sa nabíjal a fungoval vďaka slnečnému žiareniu. No od júna minulého roka sa nemohol nabiť pre silnú prašnú búrku. "Potrebovali sme historicky silnú búrku, pre historické ukončenie misie," povedala na tlačovej konferencii zástupkyňa vedúceho projektu pre prieskum Mars Abigail Fraemanová. Tá síce skončila v auguste 2018, ale roveru zrejme prachom prekryla solárne panely a preto sa nemohol spojiť so Zemou. Je tiež možné že ho prach nenávratne poškodil. Bez energie sa rover nemôže ani zahrievať. Na planéte teraz začína zima a bez fungujúcich ohrievačov Opportunity studené podmienky už určite neprežije. Teploty môžu v tomto období klesnúť aj pod mínus sto stupňov Celzia. "Strávila som večer v laboratóriu prúdového pohonu pri tom, ako sa vysielal úplne posledný pokyn k marťanskému roveru Opportunity," napísala na Twitteri planetárna vedkyňa Tanya Harrison. "Počuli sme ticho. Plakali sme. Objímali sme sa. Spomínali sme a smiali sme sa." I keď koniec misie môže byť smutný, rover už dávno prekonal prvotné očakávania. 25. januára oslávil 15. výročie pobytu na Marse. Čo je dobrý výkon, keďže podľa pôvodných plánov misie mal fungovať iba deväťdesiat dní. Opportunity alebo Oppy, ako ju prezývali pracovníci misie, pomohla napríklad odhaliť, že Mars mal kedysi vodné oceány. V roku 2014 tiež zlomila rekord vo vzdialenosti najazdenej na inej planéte ako Zem.


Lauda zvažuje možnosť kúpiť svoju bývalú leteckú spoločnosť

Nikki je súčasťou zbankrotovaného Air Berlin.

VIEDEŇ. Niki Lauda zvažuje možnosť akvizície svojej bývalej leteckej spoločnosti Nikki, ktorá je súčasťou zbankrotovaného Air Berlin. "Napísal som list správcovi konkurznej podstaty Air Berlin, v ktorom som ohlásil záujem o Nikki," povedal pre sobotňajšie vydanie Kronen Zeitung. "Teraz som zvedavý, čo sa stane a či ma vôbec pozvú na rokovanie." Lauda však musí najprv preskúmať účtovníctvo Nikki. "V prvom rade chcem mať rovnaké šance ako Lufthansa, ktorá toto plánuje už veľmi dlho," povedal Lauda, ktorý dlho kritizuje možnú akvizíciu Lufthansou . Lauda sa podobne ako šéf Ryanairu Michael O'Leary obáva, že Lufthansa získa na nemeckom trhu dominantné postavenie. Nemecká ministerka hospodárstva Brigitte Zypriesová oznámila, že Air Berlin v súčasnosti rokuje so spoločnosťami Lufthansa, Easyjet a Ryanair o riešení situácie. Air Berlin sa odmietol vyjadriť k stavu rokovaní.


Poslanci vzali na vedomie správu o činnosti prokuratúry

Plénum odsúhlasilo dohodu o strategickom partnerstve medzi Úniou a Japonskom.

BRATISLAVA. Poslanci Národnej rady (NR) SR vo štvrtok vzali na vedomie správu generálneho prokurátora o činnosti prokuratúry SR za rok 2018 a poznatkoch prokuratúry o stave zákonnosti v SR. Vyplýva z nej, že v minulom roku klesla kriminalita, narástol však počet prípadov v oblasti detskej pornografie, a to o 54 percent v porovnaní s predchádzajúcim rokom. Najrozšírenejšou trestnou činnosťou je dlhodobo majetková trestná, násilná a následne mravnostná. Správa sa venuje aj trestným činov mladistvých. Najviac ich prokuratúra zaznamenala v uplynulom roku na Krajskej prokuratúre v Košiciach a Prešove. Tvorili ich predovšetkým trestné činy majetkového charakteru, ale aj výtržníctvo. Celkovo bolo podľa generálneho prokurátora v roku 2018 začatých trestných stíhaní proti 3196 mladistvým. V porovnaní s rokom predtým je to o 823 osôb viac. Správa tiež konštatuje, že v uplynulom roku došlo k poklesu domáceho násilia asi o 11,5 percenta. Podľa prokuratúry ide o kriminalitu s veľkou latenciou, čiže sa o nej orgány činné v trestnom konaní dozvedajú neskoro, niekedy vôbec. Mierny nárast zaznamenala prokuratúra pri páchaní trestných činov cudzincami. Zo správy tiež vyplýva, že sa zvýšil aj počet prípadov predaja či distribúcie drog, a to o štyri percentá. Počet napadnutých trestných vecí bol v uplynulom roku takmer o 5500 prípadov nižší ako rok predtým. Z celkového počtu 64.200 trestných vecí bolo podľa správy vybavených podaním obžaloby 83 percent. V súvislosti s personálom sa v správe uvádza, že plánovaný počet prokurátorov v roku 2018 bol 1068, ku koncu roka ich však bolo len 919. Generálny prokurátor poukázal aj na to, že napriek opakovaným výberovým konaniam sa obsadenie štátnozamestnaneckých miest na ústrednom orgáne nezrealizovalo. Dôvodom mal byť nedostatok požadovaných odborných vedomostí a schopností prihlásených uchádzačov.


Boris Johnson zrušil návštevu Moskvy, dôvodom je chemický útok v Sýrii

Divadlo pre nedostatok argumentov? Cíti sa bezpečnejšie v balíčku G7? uvádza sa v príspevku ruskej ambasády.

LONDÝN. Britský minister zahraničných vecí Boris Johnson zrušil svoju návštevu Moskvy v súvislosti s nedávnym chemickým útokom v Sýrii. Johnson, ktorý mal vycestovať do Ruska v pondelok, vyhlásil, že situácia sa "podstatne" zmenila a jeho prioritou je medzinárodná podpora prímeria. Dodal, že Británia vyzvala Rusko, aby spravilo všetko, čo je v jeho silách ohľadom "politického urovnania v Sýrii". "Odsudzujeme pokračujúcu ruskú obranu Asadovho režimu," povedal Johnson, ktorý sa mal v Moskve stretnúť so svojím ruským náprotivkom Sergejom Lavrovom. Išlo by o prvú návštevu šéfa britskej diplomacie v Rusku za viac než päť rokov, všíma si stanica BBC. Americký minister zahraničných vecí Rex Tillerson navštívi Moskvu podľa plánu, a to 10.-11. apríla po summite krajín G7, po ktorom bude môcť Rusku vyslať "jasný a koordinovaný odkaz". Johnson dodal, že je v kontakte s americkými a inými "rovnako zmýšľajúcimi" partnermi, s ktorými hodlá prediskutovať ďalšie kroky. Ruská ambasáda v Londýne reagovala na zrušenie Johnsonovej návštevy tvítom odkazujúcim na Čajkovského overtúru "Rok 1812", ktorá je oslavou Rusov brániacich svoju vlasť pred inváziou Napoleona. "Boris Johnson zrušil svoju návštevu Moskvy. Divadlo pre nedostatok argumentov? Cíti sa bezpečnejšie v balíčku G7? Započúvajte sa do našej priateľskej odpovede," uvádza sa v danom príspevku. Moskva považuje dôvod Johnsonovho rozhodnutia za absurdný, vyhlásila v sobotu hovorkyňa ruského ministerstva zahraničných vecí Marija Zacharovová, ktorú cituje agentúra TASS. "Toto zrušenie návštevy prichádza po jej nedávnom odklade. Britská strana pre to uvádza rozličné dôvody. Vzbudzuje to dojem, že naši západní partneri žijú v zvláštnej realite, kde sa najskôr snažia robiť spoločné plány jednostranne a potom ich aj jednostranne meniť, vymýšľajúc si absurdné príčiny," povedala hovorkyňa.


Kyrgios zdolal Zvereva a ovládol turnaj v Acapulcu, Nemec triumfoval aspoň vo štvorhre

ACAPULCO. Austrálčan Nick Kyrgios sa stal víťazom dvojhry na tenisovom turnaji ATP World Tour 500 v mexickom Acapulcu (dotácia 1 642 795 USD, tvrdý povrch), v sobotňajšom finále zdolal Nemca Alexandra Zvereva 6:3, 6:4. Kyrgious počas cesty za prvenstvom vyradil Rafaela Nadala zo Španielska, Švajčiara Stana Wawrinku či Američana Johna Isnera. Vo dvojhre piaty nasadený Alexander Zverev si napravil chuť vo finále štvorhry, keď spolu s bratom Mischom zvíťazili nad americko-novozélandskou dvojicou Austin Krajicek, Arťom Sitak 2:6, 7:6 (4), 10:5. Finále dvojhry: Finále štvorhry:


Fico chce verejne diskutovať. Toto nie je reality šou, odkázal Kiska

Fico je pripravený vypovedať v kauze údajného vydierania Kisku.

BRATISLAVA. Predseda Smeru Robert Fico je pripravený okamžite vypovedať vo veci údajného vydierania prezidenta Andreja Kisku. Povedal to v utorok na tlačovej konferencii v Bratislave. Fico naznačuje, že to nebol on, ale Kiska, kto sa pokúšal ovplyvňovať orgány činné v trestnom konaní. Fico tiež zopakoval, že Kiska klamal pri financovaní prezidentskej kampane. Je pripravený na verejnú televíznu diskusiu s Kiskom k financovaniu prezidentskej kampane. Fico deklaruje, že má záujem, aby sa obvinenie zo strany Kisku prešetrilo čo najrýchlejšie. "Som pripravený okamžite vypovedať pred príslušnými orgánmi činnými v trestnom konaní, čakám len na dátum," povedal Fico. Expremiér tiež tvrdí, že polícia a prokuratúra jednoznačne vylúčili, že by ich niekto ovplyvňoval pri rozhodnutí obviniť konateľa Kiskovej firmy KTAG. Šéf Smeru sa pýta, či by nemal byť prezident vypočutý v súvislosti s podozrením ovplyvňovania orgánov činných v trestnom konaní. "Médiá pred rokom priniesli informáciu, že Kiska sa trikrát osobne pýtal na svoju kauzu generálneho prokurátora, čo mnohí odborníci interpretovali, ako snahu o zásah do vyšetrovania," podotkol Fico. Trvá na tom, že Kiska klamal v prípade financovania kampane pred prezidentskými voľbami v roku 2014. Fico prezidenta vyzýva, aby ukázal verejnosti výdavky za marec 2014. "Nech ukáže, čo všetko mu spoločnosť KTAG zaplatila. Aké mala výdavky na bilbordy, bývanie, občerstvenie, cestovanie, na všetko čo súvisí s kampaňou. Potom nech ukáže, o akú vratku DPH žiadala táto firma v apríli 2014 a zistíme, že ten objem peňazí bol s vysokou pravdepodobnosťou podstatne väčší, ako bol povolený limit 250.000 eur za celú prezidentskú kampaň v marci 2014," spresnil Fico. Firma KTAG sa podľa jeho slov pokúsila cez vratky DPH a krátenie dane z príjmu preniesť náklady na Kiskovu kampaň na plecia daňových poplatníkov. Predseda Smeru upozornil, že v roku 2017, keď mali podvody Kisku a KTAG vyplávať na povrch, robila firma 17 opravných daňových priznaní za rok 2013 a 2014. Fico považuje konanie prezidenta za neospravedlniteľné a poukazuje aj na listinu o financovaní kampane z apríla 2014, ktorú Kiska podpísal a predložil ministerstvu financií. "Tu vyslovene hovorí, že náklady na jeho kampaň sa pohybovali v prvom a druhom kole spolu okolo 250.000 eur. Táto informácia je však spochybniteľná. Zdá sa, že to bolo podstatne viac," vyhlásil Fico s tým, že prezident verejne klamal a toto klamstvo aj podpísal a poslal rezortu financií. Kisku preto vyzýva na televízny diskusný duel, v rámci ktorého si spoločne prejdú financovanie svojich kampaní v prezidentských voľbách 2014. "Celú moju kampaň financoval Smer-SD z legálnych prostriedkov," deklaroval Fico. Ponuku Fica na verejnú diskusiu Kiska odmieta. Z prezidentskej kancelárie Ficovi odkázali, že celá záležitosť nie je žiadna reality šou, ale ide tu o vydieranie prezidenta s tým, že Kiska s Ficom skončil. "Pri snahe pomstiť sa mu ako prezidentovi za to, že ho nevymenuje za predsedu Ústavného súdu, prekročil všetky civilizované hranice," tvrdia z kancelárie. Ďalšiu komunikáciu budú podľa prezidentskej kancelárie riešiť iba advokáti a orgány činné v trestnom konaní. Prezident Kiska v piatok (22. 2.) hovoril, že ho mal Fico vydierať v súvislosti s voľbou kandidátov na ústavných sudcov a jeho ambíciou byť predsedom Ústavného súdu. Kiska si tiež myslí, že trestné stíhanie konateľa spoločnosti KTAG je Ficovou pomstou za to, že ho Kiska nevymenuje za predsedu ústavného súdu. Fico obvinenia odmieta. V prípade daňových káuz spájaných s Kiskom obvinili konateľa firmy KTAG Eduarda K. Stíhanie sa má týkať neoprávnenej vratky DPH vo výške 155.633 eur, ktorú si KTAG vypýtala od štátu. V minulosti bol na poste konateľa firmy i sám prezident. Kým zastáva svoj úrad, nie je ho možné obviniť.


Černákovec Kán zostáva na slobode, sudca ho nevzal do väzby

Prokurátor navrhoval jeho vzatie do väzby z dôvodu, aby nemohol utiecť či pokračovať v trestnej činnosti.

BANSKÁ BYSTRICA. Bývalá pravá ruka banskobystrického bossa Mikuláša Černáka Ján Kán, ktorý čelí obvineniu z trestného činu vraždy v spolupáchateľstve, nebude väzobne stíhaný. Rozhodol o tom vo štvrtok sudca pre prípravné konanie Okresného súdu v Banskej Bystrici. Jána Kána priviezli na súd v putách vo štvrtok okolo 9.30 h a krátko pred 17.00 h odišiel zo súdu v sprievode rodiny. Prokurátor navrhoval jeho vzatie do väzby z dôvodu, aby nemohol utiecť alebo skrývať sa, pokračovať v trestnej činnosti a ovplyvňovať svedkov na slobode. Sudca jeho návrhu nevyhovel. "Sudca pre prípravné konanie konštatoval dôvodnosť trestného stíhania za trestný čin vraždy, ale nezistil dôvody väzby tak, ako boli uvedené v návrhu na vzatie do väzby, preto rozhodol o prepustení obvineného zo zadržania," konštatoval prokurátor. Proti rozhodnutiu súdu podal sťažnosť a o tej bude rozhodovať Krajský súd v Banskej Bystrici. Príslušníci Národnej kriminálnej agentúry zadržali Jána Kána v pondelok 28. novembra približne o 8.30 h priamo na ulici v Banskej Bystrici. Bývalý černákovec, dnes miestny podnikateľ, je obvinený v kauze únosu a vraždy poľského podnikateľa Grzegorza Szymaneka v spolupáchateľstve. Na novinársku otázku, či vraždil, Ján Kán reagoval slovami: "Černák vraždil".


Slovensko stratilo postupovú nádej, Švajčiari zdolali Francúzsko

Švajčiari sú štvrtým postupujúcim zo základnej A-skupiny.

Švajčiarsko - Francúzsko 5:1 (2:0, 1:0, 2:1) Góly: 13. Hofmann (Haas, Müller), 16. Corvi (Niederreiter, Meier), 38. Untersander (Josi, Corvi), 43. Fiala (Haas, Fora), 54. Moser (Vermin, Müller) - 44. Leclerc (Chakiachvili, Perret). Rozhodcovia: Olenin (Rus.), Schukies (Nem.) - Davis (USA), Jensen (Dán.), vylúčení 4:4 na 2 min, presilovky 1:0, oslabenia: 1:0, 65733 divákov. Švajčiarsko: Genoni - Diaz, Josi, Kukan, Untersander, Müller, Fora, Frick - Meier, Corvi, Niederreiter - Fiala, Vermin, Andrighetto - Hofmann, Haas, Moser - Scherwey, Schäppi, Rod - Riat. Francúzsko: Hardy - Chakiachvili, Manavian, Gallet, Hecquefeuille, Raux, Janil, Thiry - Rech, Guttig, Fleury - Treille, Texier, T. Da Costa - Douay, Claireaux, Lamperier - Leclerc, Ritz, Perret - Bouvet KODAŇ. Slovenskí hokejisti nepostúpili na MS 2018 v Dánsku do štvrťfinále. Definitívne o tom rozhodol utorňajší duel Švajčiarska s Francúzskom, ktorý Švajčiari vyhrali 5:1. V tabuľke majú Švajčiari 12 bodov a do vyraďovačky postúpili ako posledný tím z A-skupiny zo štvrtého miesta. Slováci mali pred zápasom s Bieloruskom na konte 8 bodov a aj keby zvíťazili, nemôžu už Švajčiarov predstihnúť. Slovenskí hokejisti nepostúpili na MS zo skupiny už päť rokov za sebou. Naposledy sa im to podarilo na MS v Helsinkách v roku 2013. Francúzi obsadili so šiestimi bodmi 6. miesto v skupine. Švajčiari sa vo štvrťfinále stretnú v Herningu s víťazom B-skupiny Fínskom. Švajčiari boli od úvodu lepší, vypracovali si viac šancí, ale v prvej tretine brankár Francúzska Hardy dlho odolával. Prekonal ho až v 13. minúte Hofmann. V 16. minúte sa trafil do čierneho Corvi a Helvéti viedli už o dva góly. Pomer striel po prvej dvadsaťminútovke bol 15:6 pre Švajčiarov, tí mali prevahu aj naďalej. Gólovo sa však presadili až v závere druhej tretiny, ich tretí presný zásah zaznamenal Untersander. V úvode tretieho dejstva strelil Fiala gól na 4:0 a hoci vzápätí Leclerc po teči znížil, Helvéti si už víťazstvo a postup nenechali vziať. Skóre zápasu napokon zavrel v oslabení Moser. Raphael Diaz, kapitán Švajčiarska: "Hrali sme veľmi dobre, mali sme puk pod kontrolou. Pre nás je to veľké kolektívne víťazstvo. Vo štvrťfinále si veríme, každý zápas sa začína za stavu 0:0." David Henderson, tréner Francúzska: "Pre nás bol cieľ zachrániť sa v A-kategórii. Ten sme splnili. Preto musíme tieto MS brať ako úspešné."


Muži sú násilnejší v prítomnosti viacerých žien, bojujú o priazeň

Analýza z amerických miest ukázala, že počet žien v skupine ovplyvňuje správanie mužov.

BRATISLAVA. Kde je viac mužov, tam je aj viac násilia. Podľa tejto sexistickej a stereotypnej hypotézy má prevaha testosterónu zvyšovať výskyt vrážd a útokov, ale aj znásilnení, sexuálnych trestných činov a prostitúcie.  V skutočnosti je to však naopak. Kde je viac mužov, tam je takéhoto násilia menej. Ukázala to analýza z amerických miest, ktorú uverejnili vo vedeckom časopise Human Nature.  Pri skúmaní všetkých piatich priestupkov sa ukázalo, že čím viac bolo v oblasti mužov, tým viac klesali aj počty priestupkov. Je to zrejme preto, že sa muži vo väčšom počte necítia ohrození ostatnými mužmi pri boji o ženskú priazeň.  "Keď sú ženy vzácne, stáva sa z nich cenný zdroj. Môžu si klásť viac požiadaviek na vzťah a vyberať si," hovorí pre magazín New Scientist vedúci štúdie Ryan Schacht. "Keď je však žien prebytok, muži sa menej viažu k jednej partnerke a zaujímajú sa o viac žien naraz. Nezáväzné a promiskuitné správanie im prináša viac vzájomných konfliktov." Ide zrejme o veľmi prirodzené správanie, podobné výsledky sa totiž ukazujú aj u zvierat. Pri prevahe samičiek boli samčekovia viac násilnícky a súťaživý a nemali záujem investovať svoj čas do potomstva.  Podľa Schachta tieto zistenia ukazujú, že opatrenia proti násiliu v Spojených štátoch by sa nemali zameriavať na znižovanie počtu mužov v komunitách ale skôr naopak. DOI: 10.1007/s12110-016-9271-x


Merkelová: Únia prijme opatrenia proti americkým clám

Trump nepodporil spoločné vyhlásenie mocností summitu G7.

BERLÍN. Európska únia prijme protiopatrenia v reakcii na americké clá na dovoz ocele a hliníka. Povedala to v nedeľu nemecká kancelárka Angela Merkelová, ktorá zároveň vyjadrila poľutovanie nad náhlym odvolaním podpory amerického prezidenta Donalda Trumpa záverečnému vyhláseniu z víkendového summitu G7 v Kanade. "Odvolanie takpovediac prostredníctvom tweetu je samozrejme ... alarmujúce a trochu skľučujúce," povedala Merkelová pre televíziu ARD. Dodala, že podobne ako Kanada pripravuje tiež EÚ protiopatrenia proti americkým clám. Trump oznámil svoje stiahnutie podpory už tak veľmi opatrne formulovanému záverečnému vyhláseniu zo summitu G7 v noci na nedeľu prostredníctvom twitteru. V príspevkoch sa navyše nevyberavo vyjadril na adresu kanadského premiéra Justina Trudeaua. Sedem priemyselných mocností sa po rokovaniach v záverečnom vyhlásení okrem iného zaviazalo, že budú bojovať s protekcionizmom a zmodernizujú Svetovú obchodnú organizáciu (WTO), aby bola spravodlivejšia. Ťažko dosiahnutý kompromis najskôr schválili všetci členovia skupiny G7, ktorú tvorí USA, Kanada, Japonsko, Británia, Nemecko, Taliansko, Francúzsko a tiež Európska únia ako celok, nakoniec ale dohodu poprel Trump.


Máme kvalitných zdravotníkov aj dobrú starostlivosť, tvrdí Drucker

BRATISLAVA. Zdravotníctvo na Slovensku sa podľa ministra Tomáša Druckera (nom. Smer) zlepšuje. Ako povedal v nedeľu v diskusnej relácií televízie TA3 V politike, máme kvalitných zdravotníkov, ako aj kvalitnú starostlivosť. Rezort zdravotníctva bude v roku 2017 hospodáriť so sumou 1,37 mld. eur, predpokladá to návrh rozpočtu verejnej správy, ktorý v stredu schválila vláda. V porovnaní s rozpočtom na tento rok ide o pokles, keďže rezort vlani dostal 1,49 miliárd eur. Ako Drucker povedal, privítal by viac peňazí, avšak vidí priestor na vnútornú reštrukturalizáciu. „Máme potrebu technického zabezpečenia, čaká nás veľa opatrení, avšak žiadne z nich nebude na úkor pacienta,“ povedal s tým, že sa snaží šetriť vnútorné peniaze a tie použiť na zdravotnú starostlivosť. Podľa neho treba robiť revíziu výdavkov a kontrolovať ceny špeciálneho zdravotníckeho materiálu, ako aj to, či sú peniaze efektívne vynakladané. „Úsporu vidíme aj v cenotvorbe liekov. Chceme kontrolovať, či sú efektívne vynakladané peniaze,“ dodal Drucker s tým, že šetrenie bude v oblastiach, ktoré nemajú za cieľ obmedzovanie zdravotnej starostlivosti. Podľa ministra treba zlepšiť aj celkové postavenie zdravotných sestier a asistentov. Treba zmeniť ich kompetencie, využiť kapacity, ktoré tu máme. Ako Drucker dodal, treba zatraktívniť oblasti tohto zamestnania, spoločenský status, mzdy, prostredie na pracovisku. "Nie všetko je len o peňažnej motivácií,“ doplnil. O poplatkoch u lekárov je otvorený diskusii. „Chcem sa téme venovať a určiť pravidlá, v akom rozsahu sú poplatky povolené,“ povedal šéf rezortu zdravotníctva.V závere dodal, že neformálne stretnutie Rady EÚ ministrov zdravotníctva bolo priestorom na diskusiu o otázke dostupnosti liekov v jednotlivých krajinách. “Namiesto toho, aby Európa spolupracovala, každý si dohaduje ceny liekov, nekonáme spoločne. Preto sme sa zhodli, že musíme spolupracovať. Otvorili sme aj to, či liek je, alebo nie je tovarom,“ povedal Drucker. Zdôraznil, že by sa mali zjednotiť podmienky očkovania, aby sa nevracali choroby ako napríklad tuberkulóza. Cieľom Európskej únie je zabezpečiť zdravý životný štýl, aby sme sa vyhli rapídnemu nárastu výskytu rakoviny či diabetu.


Zadlžil sa pre darček, ľutuje to dodnes

Vianoce vás môžu vyjsť oveľa drahšie, než si požičiate.

BRATISLAVA. „Pred vyše desiatimi rokmi som chcel urobiť rodičom na Vianoce radosť a rozhodol som sa im kúpiť ako vianočný darček dovolenku, na ktorú by sme šli spolu,“ začína sa príbeh Ondřeja, čitateľa denníka SME. Svoje meno nechcel zverejniť, jeho meno máme v redakcii. Nemal však dosť peňazí a preto si na kúpu darčeka požičal od nebankovej spoločnosti. Jeho príbeh nie je ojedinelý, nedávny prieskum spoločnosti Kruk, ktorá sa zameriava na správu pohľadávok finančných ústavov a korporátnych zákazníkov, ukázal, že až 15 percent Slovákov si v predvianočnom zhone plánuje požičať peniaze, a to aj na vianočné darčeky. No veľmi ľahko sa môže stať, že sa takto kupované darčeky predražia niekoľkonásobne. Ondřej si na kúpu dovolenky požičal pred sviatkami od nebankovky približne 30-tisíc českých korún. „Nejaký čas som to splácal, no po čase mi pre operáciu kolena a práceneschopnosť vypadol príjem na dva mesiace. Poberal som nemocenské dávky,“ vraví. Po opätovnom nástupe do práce sa snažil s nebankovou spoločnosťou dohodnúť na splátkach, pričom nejaké peniaze sa mu podarilo vrátiť, no neskôr urobil veľkú chybu. Prestal úplne komunikovať, nepreberal poštu, čo trvalo niekoľko rokov, až mu úver nakoniec zosplatnili a žiadali zaplatiť dvojnásobnú sumu, teda nie 30-, ale 60-tisíc korún. Na zaplatenie takej vysokej sumy čitateľ nemal a neexistoval už ani nijaký iný spôsob, ako sa s nebankovkou dohodnúť. Nakoniec to vyústilo do situácie, keď naňho nebankovka poslala exekútora. „Dozvedel som sa to v momente, keď som nastupoval do novej práce. Vtedy sa dlh, ktorý odo mňa exekútor vymáhal, vyšplhal na vyše 75-tisíc korún. Našťastie mi nový zamestnávateľ výpoveď nedal a postupne som dlh splatil,“ dodáva čitateľ s tým, že na Vianoce si už rozhodne nikdy nebude požičiavať peniaze. „Aj keby som mal vyrobiť darček vlastnoručne alebo niečo dobré uvariť a pozvať rodičov na večeru, tak to bude rozhodne lepšie, než si požičiavať,“ priznáva. Veľkou chybou, ktorú dodnes ľutuje, bolo aj to, že svoje dlhy pred rodinou dlho tajil. Nechcel, aby o tom rodičia vedeli, no priznáva, že časom sa to tak či tak prevalilo a rodina bola tá, ktorá mu pomohla dostať sa z problémov. Na reklamy v televízii či v rádiu, ktoré lákajú na predvianočné míňanie, sa pozerá dnes s nedôverou. „Ale poučil som sa, ak by som si požičal dnes, tak by som sa k tomu postavil čelom a netajil to. Prosil by som o pomoc,“ vraví. Prieskumy ukazujú, že Vianoce na úver nie sú v našom regióne ojedinelé. Podľa prieskumu spoločnosti Kruk sa s rastom ekonomiky zvyšuje aj ochota utrácať za darčeky, drahšie jedlo či vianočnú výzdobu. Priemerné náklady na oslavy vianočných sviatkov tak môžu tento rok prekročiť hranicu 500 eur, čo je viac než polovica priemernej mzdy na Slovensku (na rok 2016 je vo výške 870 eur). Najčastejšie si požičiavame sumy vo výške 400 až 800 eur, pričom muži (59 percent) si požičiavajú častejšie než ženy. Prieskum ďalej ukázal, že až 48 percent Slovákov neodolá lákavým nákupom, a to ani vtedy, keď nemajú dostatok peňazí. Podľa Sociálnej poisťovne sú v čase predvianočných reklám a nakupovania ľahko ovplyvniteľní najmä dôchodcovia, ktorí majú neskôr problém požičané peniaze splácať a musia čeliť exekúciám. No koncom roka nerastie len objem požičaných peňazí, ale aj počet ľudí, ktorí si požičiavajú. Odborníci odporúčajú nepožičiavať si každý rok, ale ak peniaze potrebujete, tak len raz. Inak sa budú pôžičky „reťaziť“ a ľahko sa dostanete do problémov. Tento text ste mohli čítať vďaka tomu, že platíte za obsah. Vážime si to.


Kiska odovzdal bojové zástavy piatim vojenským útvarom

Na slávnosti sa zúčastnil aj minister obrany Peter Gajdoš.

BRATISLAVA. Prezident SR Andrej Kiska vo štvrtok v prezidentskej záhrade slávnostne odovzdal zapožičané bojové zástavy. Prevzali si ich Taktické krídlo Sliač, 12. mechanizovaný prápor Nitra, 21. zmiešaný mechanizovaný prápor Trebišov, Opravárenský prápor Martin a Vrtuľníkové krídlo Prešov. Prezident SR pri tejto príležitosti pripomenul, že nadväzuje na tradíciu, ktorá sa začala 24. mája 1918 na Benátskom námestí v Ríme, kde vtedajší taliansky premiér odovzdáva plukovníkovi Milanovi Rastislavovi Štefánikovi bojovú zástavu československých légií. "Nielen ako politický symbol, ale aj ako symbol bojaschopnosti, zocelenosti a pripravenosti bojovať za vlasť, slobodu a demokraciu," zdôraznil Kiska. Pripomenul tiež, že sloboda a demokracia nikdy neprichádzajú samy, nie sú zadarmo a treba o ne bojovať. "Hlavnou úlohou vás, príslušníkov Ozbrojených síl SR, je plniť si povinnosti pri obrane našej slobody, nezávislosti, zvrchovanosti a územnej celistvosti Slovenskej republiky. Nedotknuteľnosti jej hraníc - s nasadením a odhodlaním tak, ako vás k tomu zaväzuje vojenská prísaha," povedal prezident SR. Dodal, že Slovensko je v NATO silnejšie, ale ak chce využívať kolektívnu obranu, musí si plniť aj vlastné záväzky. Úlohou politikov je podľa neho vytváranie čo najlepších podmienok pre vojakov, plnenie si ich povinností. Na slávnosti sa zúčastnil aj minister obrany Peter Gajdoš (SNS). "Zapožičanie bojovej zástavy je ocenením dosiahnutých úspechov za príkladné plnenie úloh, či už doma, alebo v rámci medzinárodného krízového manažmentu. Z hľadiska symboliky je to najvyššie ocenenie, aké môže útvar dostať," zdôraznil šéf rezortu obrany. V súlade s platnou legislatívou zapožičiava bojové zástavy prezident SR na návrh ministra obrany SR. Do dnešného dňa získalo zapožičanú bojovú zástavu celkovo iba 18 vojenských útvarov a škôl, z toho 11 existuje aj dnes v organizačnej štruktúre Ozbrojených síl SR. Sedem bojových zástav zrušených alebo zaniknutých vojenských útvarov, zväzkov a škôl, je uložených v depozite Vojenského historického múzea v Piešťanoch.


Fico ju veľmi chce. Prečítajte si príbeh širokorozchodnej

Slepá otvorenosť

Stĺpček

Nová Hodvábna cesta

Číňania a letisko

Širokorozchodná

Prvé odhady o výstavbe širokorozchodnej trate sa šplhali k šiestim miliardám eur.

BRATISLAVA. Je širšia ako bežné koľajnice a premiér Robert Fico ju veľmi chce. Prvýkrát o širokorozchodnej trati hovoril už v roku 2007. Svoju víziu oživil v roku 2012, keď si na stoličku premiéra sadol druhýkrát. Nepodarilo sa mu ju realizovať. A tak prichádza opäť. Širokorozchodná Transsibírska magistrála má byť novou Hodvábnou cestou. Fico chce, aby sa vďaka nej stalo Slovensko vstupnou krajinou, cez ktorú sa tovar z Číny dostane do Európskej únie. „Slovensko sa dostalo na tú správnu mapu, čo sa týka širokorozchodnej železnice,“ povedala pre agentúru SITA štátna tajomníčka ministerstva financií Dana Meager. Oživovanie Ficovho sna prichádza v čase, keď sa dokončuje tretia štúdia realizovateľnosti. Jej ostatnú verziu dal vlani vypracovať spoločný podnik rakúskych, ruských, ukrajinských a slovenských železníc Breitspur konzorciu okolo firiem Valbek. Predchádzajúce analýzy širokorozchodnú odmietli. Neboli pritom ani lacné. Prvá štúdia odhadla výstavbu širokorozchodnej trate na úrovni štyri miliardy eur a 23 miliónov ton ročne. Druhá štúdia odhadla cenu na 6,4 miliardy eur. Na nej sa však malo prepraviť 16 miliónov ton ročne. Konzorciom firiem robí na troch dokumentoch - štúdia realizovateľnosti, prieskum očakávaných dopravných výkonov a ekonomický model a financovanie. „Práce budú ukončené na prelome rokov 2016 a 2017 a budú podkladom pre politicko-odborné rozhodovanie o ďalšom osude projektu,“ vraví hovorkyňa podpredsedu vlády pre informatizáciu a investície Beáta Dupaľová. Slovensko je v spoločnom projekte štvrtinovým akcionárom. Štátne Železnice Slovenskej republiky, ktoré spravujú trate a niektoré železničné stanice, doň už naliali 1,5 milióna eur, pričom celkové investície na vybudovanie novej širokorozchodnej trate sa v minulosti odhadli približne na šesť miliárd eur. Na Slovensku jazdia vlaky jazdia po bežných koľajach, ktorých rozchod je 1 435 milimetrov. Tie využíva približne 60 percent železníc z celého sveta. Širokorozchodná, teda širšia koľaj sa v súčasnosti končí pri Košiciach. Spustili ju pred päťdesiatimi rokmi, v roku 1966, z ukrajinského Užhorodu. Trať slúžila predovšetkým na dovoz železnej rudy do vtedajších košických Východoslovenských železiarní v Košiciach, dnes U. S. Steel Košice. „Budovanie veľkej siete širokorozchodnej železnice na Slovensku nemá veľký význam z hľadiska vnútroeurópskej prepravy. Širokorozchodná trať by mala prínos len v prípade, že by sa postavil spoľahlivý a rýchly železničný koridor, ktorý by spojil Slovensko s Ruskom a cez Rusko i s Áziou,“ vraví analytik spoločnosti Finlord Boris Tomčiak. Takýto projekt podľa neho závisí na ochote Ruska, Ukrajiny a Ázie spolupracovať v medzinárodnom obchode. Je presvedčený, že ak nebudú tieto štáty ochotné rozvíjať prepravu tovarov, tak by Slovensko nemalo investovať veľké prostriedky do širokorozchodnej železnice. Maximálne je podľa neho možné postaviť terminál na našej východnej hranici, aby sa rýchlejšie prekladali vagóny na našu železnicu. Cez Slovensko by pritom išla väčšina zo 430-kilometrového koridoru. Skončiť by sa mal vo Viedni. Z tohto pohľadu by Slovensko muselo zaplatiť drvivú väčšinu z investície. Z čoho sa to zaplatí, zatiaľ nie je známe. Navyše štát dodnes nezrekonštruoval ani trať medzi Bratislavou a Košicami. Do roku 2020 sa dostane po Žilinu. Na trať zo Žiliny do Košíc by pritom potreboval cez 2,5 až 2,8 miliardy eur.   O ďalších približne 450 kilometroch naprieč Slovenskom hovorí Fico už roky. S premiérom Vladimirom Putinom podpísali v Moskve aj memorandum o výstavbe. Fico vtedy prvýkrát oprášil plán, o ktorom hovoril začiatkom 90. rokov Mečiar a ešte pred ním socialistickí plánovači. V tom čase sa o širokorozchodnú Fico zaujímal najmä preto, že chcel posilniť vzťahy a obchody s Ruskom. Vďaka dostavbe sa mala trať posunúť z Košíc cez Bratislavu až do Viedne. Bratislava sa tomu mala stať významným logistickým centrom spájajúcim Východ a Západ. Už vtedy sa však objavili názory, že širokorozchodná trať pre Slovensko nie je výhodná. Ľubomír Palčák z Výskumného ústavu dopravného v tom čase tvrdil, že trať by nepriniesla veľa. Stavba mala podľa odhadov stáť 4,3 miliardy eur. „Ak nevzniknú žiadne nepredvídané prekážky, zdá sa, že realizácia tohto projektu sa môže začať v roku 2010,“ vyhlásil vtedy Fico. Nepredvídanou prekážkou však bola prehra v parlamentných voľbách, po ktorých sa zrodila pravicová vláda Ivety Radičovej. Projekt širokorozchodnej sa tak zastavil. Avšak len načas. Radičovej vláda nevydržala a voľby v roku 2012 vyhral Fico a s ním prišla späť aj téma širokorozchodnej trate. „Rusko je krajina, s ktorou bude chcieť mať moja vláda veľmi dobré a vzájomne výhodné vzťahy,“ povedal v tom čase Fico pre české Hospodářske noviny. Prvýkrát sa vtedy objavila aj informácia, že širokorozchodná by mohla napomôcť posilneniu obchodných vzťahov s Čínou. Názory na projekt sa aj v tomto čase rozchádzali. Alexander Duleba zo Spoločnosti pre zahraničnú politiky v roku 2012 pre český rozhlas povedal, že Fico megalomanským projektom hľadá nové témy slovensko-ruských vzťahov. „Niečo podobné, ako bola kedysi stavba ropovodov a plynovodov. Objem tovaru z Východu vzrastie a Slovensko sa na to musí pripraviť,“ povedal. Výhodou širokorozchodnej by mohlo byť zrýchlenie prepravy tovaru. Odhaduje sa, že čas doručenia tovaru sa tak skráti zo 45 dní po mori na desať až dvanásť dní po železnici cez Transsibírsku magistrálu. Tento text ste mohli čítať vďaka tomu, že platíte za obsah. Vážime si to.


Umenie a Elegancia: Na veteránskom podujatí treba spomaliť

Po vydarenej minuloročnej premiére sa v prvú septembrovú nedeľu opäť stretli v areáli Art hotela kaštieľ v Tomášove zberatelia historických vozidiel na podujatí “Umenie a elegancia”. Toto podujatie sa svojou filozofiou vymyká z rámca súťaží historických vozidiel. Jeho účelom nie je najazdiť stovky kilometrov, ale zastaviť sa v dnešnom uponáhľanom svete, mať čas porozprávať sa s priateľmi, vychutnať si šálku dobrej kávy a popri tomto všetkom vrátiť sa aspoň na chvílu do čias našich otcov a dedov. Zároveň potešiť oko pohľadom na pekné veterány, odstavené v ešte krajšom parku tomášovského kaštieľa. Tento rok som neváhal a vyvetral svoju Škodu 110R do Tomášova. Plný očakávaní odbočujem do kaštieľa, kde sa naozaj zastavil čas v dobe detektíva Hercule Poirota. Perfektne pokosený trávnik, dopredu pripravené miesto pre auto, pozorní a srdeční usporiadatelia, pestrý dobový program, kde sa pamätalo i na návštevníkov – skrátka každý si mohol prísť na svoje. Veď posúďte sami: vystúpenie C. a k. dychového orchestra ma razom prenieslo do čias Rakúsko-Uhorska, módne prehliadky pripomenuli 30.  a 50.  roky, éru swingu priblížila tanečná skupina B-swing, počiatky aviatiky navodilo lietadlo, ktoré neskôr nad parkom aj preletelo a deťom zhadzovalo cukríky.  Milo prekvapil historický autobus, ktorým sa dala absolvovať okružná jazda. O účastníkov bolo postarané naozaj na úrovni, aká sa vidí len málokde. Za pekne strávený deň ďakujem členom Veterán klubu Bratislava, ktorí sa akciou trafili do čierneho. O rok dovidenia v Tomášove. Tento víkend sa opäť uskutoční niekoľko podujatí, prezentujúcich vozidlá minulosti. Viac sa môžete dozvedieť z nasledujúcich plagátov. Trasa stredom Európy: Kremnické Bane - Horná Štubňa - Turčianske Teplice (Michal)  – Mošovce – Blatnica – Karlová – Laskár – Socovce – Kláštor p. Znievom(stanica) – Slovany - Kláštor p. Znievom (prestávka cca 35-40min) –  Moškovec – Jazernica – Malý Čepčín – Veľký Čepčín – Ivančiná – Slovenské Pravno – Rudno – Budiš – Dubové  – Turčianske Teplice  - cca 80 km


Prváci si majú osvojiť techniku písaného písma, tvrdí ministerstvo

To či sa budú žiaci učiť písať aj iným typom písma je na rozhodnutí skôl.

BRATISLAVA. Viaceré mediálne výstupy a vyjadrenia týkajúce sa spojitého písaného písma, ktoré je obsiahnuté v dodatku k inovovanému štátnemu vzdelávaciemu programu, sú zavádzajúce a neodrážajú aktuálny stav v školách. Tvrdí to vo svojom stanovisku Ministerstvo školstva, vedy, výskumu a športu (MŠVVaŠ) SR, ktoré zároveň upozorňuje, že prijalo dodatok k inovovanému štátnemu vzdelávaciemu programu, ktorým len spresnilo dikciu písania písaným písmom pre žiakov prvých ročníkov prvého stupňa základných škôl. "V praxi sa však nič nemení. Tak ako doteraz, aj naďalej bude platiť, že žiaci prvého ročníka si majú osvojiť techniku písania písaného písma. To, či sa bude učiť aj iný typ písma, je už v kompetencii školy," uviedlo ministerstvo. Spojitým písaným písmom sa podľa rezortu žiaci učia písať v prvom ročníku aj dnes. "Prijatý dodatok teda len presne špecifikuje, aký minimálny typ písma musia naši žiaci prvého ročníka základných škôl ovládať. Sú na to prispôsobené aj šlabikáre, ktoré školy používajú. Všetky šlabikáre, ktoré totiž distribuuje do škôl ministerstvo školstva, obsahujú iba vzory písaného písma," dodalo. Podľa ministerstva, ak má škola záujem naučiť žiaka písať aj iným typom písma, môže tak urobiť. "Potrebné je však dodržať, že iný typ písma nie je jediným typom písma, ktoré žiak ovláda. Tento fakt často v mediálnych vyjadreniach chýbal. Dnes a aj naďalej tak bude platiť, že používanie písma je vždy na rozhodnutí samotného žiaka. Takýto systém sa uplatňuje aj v iných európskych krajinách," dodal rezort školstva. Keďže ministerstvo školstva má záujem o podporu inovácií vo vyučovaní, stanovilo len minimálne základy zručností, ktoré má žiak získať v prvom ročníku v oblasti písania. "Ovládanie zručnosti písaného spojitého písania predstavuje teda minimálny štandard, ale nijakým spôsobom neobmedzuje využívanie aj iných typov písma. Slovenská republika patrí medzi ďalšie európske krajiny, kde je stanovený minimálny rozsah zručností, ktoré má žiak ovládať. Veľký priestor necháva na rozhodnutie samotnej školy a hlavne samotného žiaka a jeho rodičov," dodal rezort školstva.


Briti šírili v Afrike rasizmus. Aby zakrývali korupciu

Britská PR firma Bell Pottinger slúžila juhoafrickým oligarchom, aby zakryla ich škandály. Teraz pravdepodobne skrachuje.

LONDÝN, BRATISLAVA. Bol to plán, o ktorom sa verejnosť, a už vôbec nie tá britská, nemala nikdy dozvedieť. Jednu z najznámejších britských PR firiem Bell Pottinger však pravdepodobne bude stáť jej existenciu. V utorok ju vylúčili z britskej asociácie združujúcej PR firmy a hrozí jej tak zánik. V Juhoafrickej republike, ktorá má za sebou desiatky rokov trvajúci apartheid, Bell Pottinger cielene šírila nenávisť medzi belochmi a väčšinovými černochmi. Len pre peniaze. Služby Bell Pottinger aj v minulosti využívali kontroverzní klienti vrátane bieloruského diktátora Aleksandra Lukašenka či prvej dámy Sýrie Asmy Asadovej. Tentoraz však juhoafrickým oligarchom a politikom pomáhala šíriť v krajine falošné správy, ktoré mali rozprúdiť rasistické vášne. Cieľom kampane bolo rozdúchať rasové vášne a hnev chudobných. S jediným cieľom – odpútať pozornosť od podozrení z napojenia oligarchov na najvyššie miesta vrátane samotného juhoafrického prezidenta Jacoba Zumu. Bell Pottinger ešte v roku 1998 založil Lord Timothy Bell, niekdajší poradca britskej premiérky Margaret Thatcherovej. Vlani z firmy vycúval a dôvodom bol vraj práve najnovší škandál firmy. Spôsob, akým PR firma fungovala v Juhoafrickej republike, odhalili tajné emaily. Jej služby si najala tamojšia spoločnosť Oakbay Investments napojená na vplyvnú oligarchickú rodinu Guptuovcov. Jej členovia pochádzajú z Indie, dnes vlastnia miliardové majetky a už dlhé roky sa špekuluje, že jej nitky siahajú až do najvyššej politiky. Bell Pottinger im nemal vylepšovať imidž oligarchov, ale naopak, šíriť v krajine falošné správy. Britskí špecialisti si najímali tisícky „nájomných“ blogerov, zakladali vlastné falošné účty na twitteri a ich zamestnanci prepisovali dokonca aj stránky na Wikipedii hovoriace o klane Guptuovcov. Za služby dostávala firma mesačne 100-tisíc libier. Jej kľúčová stratégia dostala názov „boj proti bielemu monopolnému kapitálu“. Stovky článkov a statusov na sociálnych sieťach, ktoré si zaplatila, medzi ľuďmi šírili presvedčenie, že černosi sú okrádaní belochmi. Mašinériu rozprúdili zakaždým, keď sa v novinách objavili články o kontroverzných Guptuovcoch - aby ich prekryli. „Cieľom kampane bolo rozdúchať rasové vášne a hnev chudobných,“ cituje portál New Statesman Thuli Mandonselovú, jednu z kľúčových postáv poapartheidovskej Juhoafrickej republiky. Černosi tvoria asi osemdesiat percent z 54-miliónovej populácie Južnej Afriky. Množstvo pôdy a drvivá väčšina súkromných podnikov však stále patrí belochom, ktorých žije v krajine len osem percent. Apartheid, belošský rasistický režim utláčajúcich černochov, sa v Juhoafrickej republike skončil v roku 1990.


Mesto opäť predĺžilo obstarávanie na verejné osvetlenie

ÚVO chce od mesta, aby predložilo dôvody na ďalšie predlžovanie obstarávania.

BRATISLAVA. Hlavné mesto SR Bratislava opäť predĺžilo verejné obstarávanie na zabezpečenie verejného osvetlenia v meste. „K dnešnému dňu lehotu na predkladanie ponúk predĺžili spolu šesťkrát,“ informovala v stredu agentúru SITA hovorkyňa Úradu pre verejné obstarávanie (ÚVO) Janka Zvončeková. Úrad preto žiada mesto o poskytnutie informácií a predloženie dokladov, ktoré sa týkajú verejného obstarávania. Vedieť chcú, aké dôvody viedli bratislavský magistrát k ďalšiemu predlžovaniu lehoty na predkladanie ponúk. Úradu pre verejné obstarávanie podľa jeho hovorkyne prišli k zákazke na zabezpečenia osvetlenia v Bratislave námietky od niekoľkých spoločností a je medzi nimi aj spoločnosť Siemens. ÚVO žiada aj o uvedenie predpokladaného konečného dátumu lehoty na predkladanie ponúk. Primátor hlavného mesta SR Bratislavy Ivo Nesrovnal vlani v októbri novinárom povedal, že verejné obstarávanie na zabezpečenie verejného osvetlenia predlžujú účastníci súťaže, nie mesto. „Predĺženie termínu otvorenia obálok bolo nevyhnutné. Účastníci kladú veľa doplňujúcich otázok a na všetky treba odpovedať. Odpovede sa stávajú súčasťou podkladov a vyvolávajú ďalšie otázky. Na to, aby mali účastníci dostatok času si ich naštudovať, musíme predĺžiť lehotu. Keby sme to neurobili, obvinia nás z diskriminácie,“ uviedol koncom minulého roka Nesrovnal. Koncom minulého roka sa skončila Zmluva o úrovni poskytovania služieb. Tú mesto so spoločnosťou Siemens uzavrelo v decembri 2016 na dvanásť mesiacov s možnosťou opcie na ďalších dvanásť mesiacov. Podľa zmluvy mal Siemens prevádzkovať osvetlenie v meste do výberu nového dodávateľa. Hovorkyňa Bratislavy Zuzana Onufer pre agentúru SITA koncom minulého roka potvrdila, že hlavné mesto si opciu so Siemensom neuplatnilo. Dôvody mesto neuviedlo a primátor Bratislavy Ivo Nesrovnal na otázku, kto bude od roku 2018 prevádzkovať osvetlenie, odpovedal, že mesto zabezpečí prevádzku systému tak, aby bol funkčný. Verejné osvetlenie v hlavnom meste nakoniec od začiatku tohto roka dočasne prevádzkuje spoločnosť Siemens. Verejné obstarávanie na zabezpečenie verejného osvetlenia v hlavnom meste SR Bratislave vyhlásili koncom mája minulého roka. Súčasťou je okrem zabezpečovania svietenia aj rekonštrukcia a modernizácia prostriedkov verejného osvetlenia. Suma zákazky na nové osvetlenie je 143 697 471 eur bez DPH a bratislavský magistrát chce s víťaznou firmou uzavrieť zmluvu na 20 rokov. Dvadsaťročná zmluva na osvetlenie so spoločnosťou Siemens sa mestu skončila v decembri 2016.


Spojené štáty uvalili sankcie na Asadových bratrancov

Trumpova administratíva rozšírila sankcie voči Sýrii, dotkli sa aj Ihába a Ijáda Mahlúfovcov.

WASHINGTON. Administratíva amerického prezidenta Donalda Trumpa rozhodla o rozšírení sankcií voči Sýrii v súvislosti s prípadmi porušovania ľudských práv, informovala v stredu agentúra AP. Na sankčný zoznam ministerstva financií USA bolo v utorok pridaných päť občanov Sýrie a päť sýrskych spoločností. Sú medzi nimi aj bratranci sýrskeho prezidenta Bašára Asada Iháb a Ijád Mahlúfovci, ich rodinná dobročinná organizácia a tiež sýrska islamská banka Cham Bank. Na fyzické a právnické subjekty zaradené na tento zoznam sa vzťahuje rozhodnutie o zmrazení akýchkoľvek prípadných aktív v americkej jurisdikcií. Súčasťou reštriktívnych opatrení je aj zákaz finančných transakcií medzi týmito subjektmi a americkými občanmi a spoločnosťami. Ministerstvo financií zdôvodnilo najnovšie rozšírenie sankcií pokračujúcimi útokmi na civilné obyvateľstvo v Sýrii. Rozhodnutie prišlo deň po tom, ako americká vláda obvinila sýrsky režim z masového zabíjania väzňov vo vojenskej väznici v meste Sajdnájá. Damask tieto tvrdenia kategoricky odmietol a označil ich za klamstvá. Dôkazy o masovom zabíjaní v sýrskych väzniciach už predtým zhromaždili aj viaceré západné mimovládne organizácie či aktivisti.


České kluby dostali pokuty za výstroj slovenských brankárov

PRAHA. Kluby najvyššej českej hokejovej súťaže Bílí Tygři Liberec a HC Verva Litvínov dostali pokuty po 30-tisíc korún za to, že ich brankári Ján Lašák (Liberec) a Jaroslav Janus (Litvínov) v nedeľňajších dueloch 13. extraligového kola nastúpili s neoznačenou časťou výstroja. Obaja slovenskí gólmani mali vyrážačku bez patričného potvrdenia. "Cieľom kontroly bolo zistiť, či brankári nastupujú na zápasy vo výstroji, ktorý bol pred začiatkom sezóny či počas nej skontrolovaný a prešiel meraním podľa pravidiel IIHF. Potvrdzuje to podpis riaditeľa súťaže," uvádza sa na oficiálnom webe Českého zväzu ľadového hokeja (ČSLH). Taký podpis na vyrážačkach Slovákov chýbal. Zaujímavosťou je, že Janus aj Lašák v nedeľu ani raz neinkasovali - skúsenejší Lašák vychytal triumf Liberca v Mladej Boleslavi 3:0 a mladší Janus kryl všetkých 17 striel hráčov Pardubíc pri domácom triumfe 2:0.


Nový Zéland schválil miernejšie pravidlá pre interrupcie

WELLINGTON. Návrh zákona, ktorý by na Novom Zélande dekriminalizoval interrupcie a umožnil ženám rozhodnúť o ukončení tehotenstva až do 20. týždňa, získal vo štvrtok v prvom čítaní v parlamente väčšinu hlasov poslancov. Podporilo ho 94 zákonodarcov, 23 bolo proti, informovala agentúra DPA. Politici mohli hlasovať nezávisle od svojej straníckej príslušnosti, keďže išlo o hlasovanie týkajúce sa otázky svedomia. Premiérka Jacinda Ardernová tento návrh zákona zanietene obhajovala. Ženy majú podľa jej slov pocit, že musia klamať, ak chcú na Novom Zélande podstúpiť interrupciu legálnou cestou. Návrh nového zákona podporili aj mnohí členovia konzervatívnej Národnej strany Austrálie (NPA). Teraz sa posunie na príslušný parlamentný výbor, kde ho bude môcť pripomienkovať aj široká verejnosť. Na Novom Zélande, kde sa vlani vykonalo vyše 13.000 interrupcií, v súčasnosti platí zákon z roku 1977, podľa ktorého je tento zákrok povolený iba v prípade, ak je ohrozený život alebo zdravie matky, čo musia potvrdiť dvaja lekári alebo iní odborníci. Väčšina žien zvykne použiť argument ohrozenia svojho duševného zdravia a súhlas väčšinou dostane, píše DPA. V návrhu novej legislatívy sa uvádza, že tehotná žena nebude povinná zaobstarať si súhlas lekára, ale na príslušnú kliniku sa môže obrátiť priamo, bez jeho odporúčania. Zákon počíta aj s tým, že žena by mala byť upovedomená o poradenských a podporných službách, hoci poradenstvo by nemalo byť povinné.


Británia zverejnila dlho očakávaný plán brexitu

Dokument počíta s tým, že Británia bude tvoriť zónu voľného obchodu.

LONDÝN. Britská vláda zverejnila návrh spôsobu vystúpenia Spojeného kráľovstva z EÚ, ktorý označuje ako "principiálny, pragmatický a ambiciózny". Ide o návrh, v dôsledku ktorého už odstúpili dvaja ministri s agendou tzv. brexitu a pravdepodobne vyvolá aj odpor v EÚ, uviedla agentúra AP. Vo štvrtok zverejnený, dlho očakávaný dokument počíta s tým, že Spojené kráľovstvo bude aj po vystúpení z EÚ tvoriť so zvyškom tohto bloku zónu voľného obchodu. Tá by sa mala týkať tovaru, nie však služieb, ktoré predstavujú prevažnú časť britskej ekonomiky. Britská vláda ráta aj s obmedzením pohybu kapitálu a pracovných síl. V záujme zachovania voľného pohybu tovaru chce Londýn zaručiť, že všetky druhy budú naďalej zodpovedať štandardom EÚ. Predstavený plán rozhneval vášnivých zástancov brexitu v Konzervatívnej strane premiérky Theresy Mayovej, ktorí si myslia, že obmedzí schopnosť Británie uzatvárať nové obchodné dohody po celom svete. Na protest voči nemu sa svojich kresiel v tomto týždni vzdali minister zahraničných vecí Boris Johnson, ako aj minister pre otázky brexitu David Davis a dvaja štátni tajomníci jeho ministerstva. Nový minister pre brexit Dominic Raab povedal, že návrh vyzýva na "inovatívne a nebývalé hospodárske partnerstvo" medzi Britániou a EÚ.


Manchester City nečakane podľahol Wolverhamptonu, Traore strelil dva góly
 Newcastle - Manchester
 Inter - Juventus
 Fortuna liga
Premier League
 Bundesliga
 Serie A
 La Liga
 Ligue 1
 Česká liga
 Rebríček strelcov

LONDÝN. Futbalisti Wolverhamptonu Wanderers prekvapujúco zvíťazili v nedeľňajšom stretnutí 8. kola najvyššej anglickej ligy na Etihad Stadium nad druhým Manchestrom City 2:0. Vedúci Liverpool, ktorý vo ôsmich dueloch sezóny ešte nestratil ani bod, tak má na čele náskok už osem bodov. Prvý gól Wolvesu strelil desať minút pred koncom riadneho hracieho času po brejku Adama Traore, ktorý zužitkoval prihrávku Raula Jimeneza a strelou k žrdi prekonal brazílskeho gólmana Edersona Moraesa. V nadstavenom čase poistil Traore tri body ďalším presným zásahom, keď išiel od polovice ihriska sám na brankára. Hráči City mali celý duel prevahu v držaní lopty, no do priestoru bránky súpera vyslali len dve strely. Rovnaký počet mali aj hostia, obe však premenili na góly. Na tretiu priečku tabuľky poskočil londýnsky Arsenal, ktorý zdolal Bournemouth 1:0. O víťazný zásah sa postaral už v 9. minúte hlavou po rohu David Luiz. Chelsea nezaváhala v Sothamptone a zvíťazila jasne 4:1. Gól: 9. Luiz Góly: 80. a 90.+4 Traore Góly: 30. Ings - 17. Abraham, 24. Mount, 40. Kante, 89. Batshuayi Gól: 72. Longstaff


Ulice francúzskych miest zaplnili tisíce demonštrantov v žltých vestách

V Paríži sa sa zišlo dovedna asi štyritisíc ľudí.

PARÍŽ. V Paríži a ďalších francúzskych mestách sa v sobotu znova zišli demonštranti z hnutia tzv. žltých viest. Protestné pochody proti politike prezidenta Emmanuela Macrona sa konali už 15. sobotu za sebou, informovala agentúra AP. V metropole Paríž sa uskutočnilo až päť rôznych demonštrácií, na ktorých sa zišlo dovedna asi štyritisíc ľudí. Stovky z nich sa zhromaždili pri Víťaznom oblúku a vydali sa na pochod cez bohaté štvrte na protest proti politike vlády, ktorá podľa nich uprednostňuje lepšie situovaných Francúzov. Napätie sa vystupňovalo len na záver hlavného pochodu neďaleko Eiffelovej veže, kde polícia rozohnala demonštrantov slzotvorným plynom. Podľa údajov francúzskeho ministerstva vnútra sa na sobotňajších protestoch po cele krajine zišlo približne 11.600 účastníkov. Prieskumy verejnej mienky a stále nižší počet ľudí, ktorí sa pridávajú k pochodom, naznačujú, že hnutie stráca verejnú podporu. Pravidelné každotýždenné protesty totiž opakovane prerástli do násilností a minulý týždeň aj do antisemitských útokov voči známemu filozofovi Alainovi Finkielkrautovi. V stredofrancúzskom meste Clermont-Ferrand polícia v sobotu zadržala 15 osôb, z toho osem vzala do vyšetrovacej väzby. Skonfiškovala tiež niekoľko bejzbalových pálok a poplašných pištolí. Stovky demonštrantov sa zišli na protestnom pikniku v známom renesančnom zámku Chambord na rieke Loira. Hnutie žltých viest sa sformovalo vlani v novembri, pôvodne ako protesty proti plánovanému zdražovaniu pohonných hmôt. Účasť na demonštráciách sa vtedy odhadovala až na 300.000 ľudí. V súčasnosti sa žlté vesty profilujú ako oponenti reforiem vlády prezidenta Emmanuela Macrona.


Po slalome bol piaty. Adam Žampa v kombinácii bodoval, hoci sa prepadol

Jeho brat Andreas skončil na prvom nebodovanom mieste.

WENGEN. Slovenský lyžiar Adam Žampa po štvrtý raz v tejto sezóne bodoval vo Svetovom pohári. V alpskej kombinácii vo švajčiarskom Wengene obsadil 24. miesto so stratou 3,22 sekundy na nečakaného víťaza domáceho Nielsa Hintermanna. Do hodnotenia prestížneho seriálu si tak pripísal ďalších sedem bodov. Andreas Žampa skončil tesne za bodovanou tridsiatkou (+5,43). Francúzovi Alexisovi Pinturaultovi stačila dvadsiata priečka na zisk malého glóbusu za kombináciu. "Je to komické, keď sa dáva glóbus za dve súťaže, ale čo narobím. Teším sa z toho," cituje Pinturaulta web ORF. Dvadsaťpäťročný Francúz predtým ovládol kombinačné hodnotenie aj v sezónach 2012/2013 a 2013/2014. Po úvodnej slalomovej časti sa Adam Žampa usadil na sľubnom piatom mieste s mankom 91 stotín na Švajčiara Justina Murisiera. V zjazde na obávanom Lauberhorne však v náročných podmienkach za hustého sneženia výrazne stratil rovnako ako ďalší pretekári z prvej desiatky. Hintermann, ktorý bol po slalome až 23., triumfoval s náskokom 26 stotín pred Francúzom Maxenceom Muzatonom a slávil premiérové víťazstvo vo Svetovom pohári. Tretí skončil Rakúšan Frederic Berthold (+0,35). Hintermann sa po životnom úspechu ešte dlho spamätával. "Je to neuveriteľné. Po úvodnej časti kombinácie sa mi ani len nesnívalo, že na domácej pôde vo Wengene vystúpim na najvyšší stupienok. Prvých desať pretekárov štartujúcich v zjazde malo extrémne šťastie, pretože ešte iba mierne snežilo,"citovala ho agentúra dpa. "Po dojazde do cieľa som si hovoril, že sa na prvom mieste dlho neohrejem. Postupne som začal dúfať v prvú desiatku, potom v prvú päťku. Keď som videl, že ma nepredbehol ani Pinturault, začal som veriť v triumf," dodal. "Dnes to boli veľmi špecifické preteky. Som veľmi spokojný s mojou jazdou v slalome, keďže som od prvého 'dostal' iba deväť desatín a od silného Pinturaulta iba niekoľko stotín. To bolo veľmi pozitívne. Žiaľ, v zjazde nám začalo snežiť, podmienky sa trochu zmenili a aj keď som do toho dal všetko, nevyšlo to úplne tak ako som chcel. Ale mám na konte ďalšie body, som spokojný a už sa teším na nedeľu," povedal Adam Žampa.